با یادى شه‌هیدانى سۆسیالست و جه‌ژنى ڕه‌مه‌زان بکرێته سه‌ره‌تاى ئاشتبونه‌وه‌ى گشتی\nله مێژووى خۆیدا کوردستان زۆر ڕۆڵه‌ى دڵسۆزو ئازاو به‌ئه‌مه‌ک و چاونه‌ترسى پێشکه‌ش به خاک ونیشتمان کردوه ، که‌م شوێن له کوردستان هه‌یه که به خوێنى لاوانى ئازاو بوێرى کورد نه‌نه‌خشابێت و لاوێکى کوردى تیایدا سه‌رى نه‌نابێته‌وه. که‌واته نه‌ته‌وه‌ى کورد به شانازییه‌وه ده‌توانێ بڵێ گه‌وره‌ترین نرخى بۆ ئازادى داوه.\nئه‌وه که ئه‌م نه‌ته‌وه‌یه توانیویه‌تى بۆ ده‌یان ساڵ له پێناو مافه‌کانى دا بێ پسانه‌وه ئاڵاى خه‌بات و تێکۆشان به شه‌کاوه‌یى ڕابگرێت، له‌م راستییه‌وه سه‌رچاوه ده‌گرێت، کورد تا گه‌یشتن به لوتکه‌ى ئازادى له خه‌بات ڕاناوه‌ستێت ئه‌گه‌رچى نرخى ئه‌و ئازادییه‌ش خوێن و ژیانى ڕۆڵه‌کانى بێت.\nئازادی نرخی گرانه‌و هه‌روا به سانایی به‌ده‌ست نایه‌ت، ئه‌و گه‌لانه‌ی که ئێستا زنجیری دیلی‌و کۆیلایه‌تی یان پساندوه‌و به ئازادی ده‌ژین‌و چاره‌نووسیان له‌ده‌ستی خۆیاندایه له‌درێژه‌ی خه‌بات‌و به‌ربه‌ره‌کانییه‌کی قاره‌مانانه‌و شۆڕشگێڕانه‌دا توانیویانه به ئازادى ده‌ژین، خه‌بات‌و به‌ربه‌ره‌کانیش له‌به‌رامبه‌ر داگیرکه‌ران‌و دیکتاتۆراندا بۆ به‌ده‌ستهێنانی ئازادیی‌و مافی چاره‌ی خۆنوسین هه‌وڵ‌و تێکۆشان‌و فیداکاری ده‌وێت، به خوێندنه‌وه‌ی مێژووی پێ له کێشه‌و ئاڵۆز‌ى و له‌هه‌مان کات دا پێ له فیداکاری ئه‌و نه‌ته‌وانه‌ی که قۆناغی ژێرده‌سته‌یی‌و کۆیله‌تییان تێپه‌ڕاندوه‌و ئێستا له قۆناغی ئازادى و گه‌شه‌کردن دان، هه‌روه‌ک ده‌وترێت (گه‌لێک ئازادی بوێت ده‌بێت نرخی ئه‌و ئازادیه‌ش بدات ).\nحزبى سۆسیالست دیموکراتى کوردستانیش له دروستبونیه‌وه تا هه‌نوکه (1976 - 2017) ئامانجى سه‌ره‌کى ئازادى و مافى مرۆڤ و چه‌سپاندنى دیموکراسى بوه بۆ کۆمه‌ڵگاى کوردستان و به‌رده‌وامیش باجى خۆیداوه به خوێنى ڕۆڵه‌کانى ، که به‌پێ ى ئاماره‌کان تا ئێستا زیاتر له 4500 شه‌هیدى به‌خشیوه‌ته خاکى کوردستان و به‌رقه‌رار بوونى ئاشتى و ئازادى .\nده‌خوازم یادى 25-6 ڕۆژى شه‌هیدى حزبى سۆسیالست و هاوکات هاتنى جه‌ژنى ڕه‌مه‌زانى پیرۆز بکرێته سه‌ره‌تاى ئاشتبونه‌وه‌یه‌کى گشتى له‌کوردستاندا که بێگومان ماوه‌یه‌کى زۆره به دۆخێکى هه‌ستیارو ناله‌باردا گوزه‌ر ده‌کات. وه ببێته هه‌وێنى یه‌کڕیزى و ته‌بایى نێو ماڵى کوردى و ده‌ست له‌ناو ده‌ست هه‌نگاو به‌ره‌و به‌دى هێنانى مافى ڕه‌واى خه‌ڵکى کوردستان بنرێت و هاونیشتمانیان له‌م دۆخه چه‌ق به‌ستوه‌ى که نزیکه‌ى چوار ساڵه تیایدایه ڕزگار بکه‌ن.گرنگه لایه‌نه سیاسییه‌کانى هه‌رێم به‌ر له‌وه‌ى ده‌ست بۆ هه‌ر پرسێک به‌رن بیر له ژیانى ئاسوده‌یى خه‌ڵکه‌که‌یان بکه‌نه‌وه‌و خاڵ بخه‌نه سه‌ر پیتى لاوازییه‌کان و ده‌ست بۆ چاره‌سه‌رى سه‌رجه‌م قه‌یرانه‌کان درێژبکه‌ن.


دەبوایە وڵاتانی عەرەبی و دراوسێ، خۆیان پێشنیازی راپرسییان بۆ کورد کردبا\nرۆژی 25ی ئەیلول، ئێمە بۆ ڕێفێرێندۆم دەچین و ڕێفێرێندۆمیش لە دەستووری ئێراق ڕێگای پێدراوە، بۆیە دەنگدانی ئێمە نە دژ بەدەستووری ئێراقە، نە خێرە بە کورد، نە عەیبە و نە شەرمیشە، بەڵکو مافێکی هەق و ڕەوای گەلی کوردە، کە ڕابردووێكی تاڵی لەگەڵ وڵات و حکومەتەکانی دراوسێ و ناوچە هەیە و دەیەوێ لە داهاتوو خۆی بڕیار لە چارەنووسی خۆی بدا، خۆی بژی چۆن خۆی دەیەوێ، نەک چۆن ئەوان دەیانەوێ یان بە کورد بەڕەوای دەبینن.\nلەراستیدا، پێش ئاشکراکردنی ئەو ڕاپرسییە، حکومەتی ناوەندی خۆی دەبوایە ئەو پرسە گرنگەی لەگەڵ سەرکردایەتی کورد باس کردبا و زوو ئەو ئازادییەی بەکورد دابا، ئەگەر کورد زیاتر نەیەوێ وەک دووبرا بەیەکەوە لەناو یەک وڵاتی پڕکێشە و نەخۆش و بریندار (ئێراق) بژی، دەتوانی وەک دووبرا لە دوو وڵاتی جیا و دراوسێ بژی...\nدەبوایە حکومەتی ناوەندی زەمینەی بۆ ڕێفێراندۆمی کورد خۆشکردبا، بودجەی بۆ تەرخانکردبا، یارمەتی کوردی دابا، هەرنەبێ سوودیان لە جیابوونەوەی ئاسایی چیک و سڵۆڤاکیا (١ی کانونی دووی ١٩٩٣) وەرگرتبا. لە ڕاستیدا، دەبوایە وڵاتانی دیکەی عەرەبی گەورە و دەوڵەمەند (سعودیە و میسر و ئیمارات...هتد) لەدوای نەمانی سەدام خۆیان داوا لە حکومەتی ئێراق بکەن و فشاری بخەنەسەر، بۆئەوەی کێشەی کورد بە ئاشتی چارەسەر بکات و قەرەبووی ئەو هەموو ساڵانەی کوشتن و ئەنفال و تەعریب و سووتاندنی کوردستانیش بکەنەوە، چونکە کورد لەلایەن حکومەتێكی عەرەبی ناسیونالیست تەعریبکرایە، ئەنفالکرایە، وڵاتەکەی سوتێندرایە و ئەوانیش سەیریان کردووە، بێدەنگ بووین و هەندێکجار لەو وێرانکردنە بەشداریش بووین.\nدەبوایە حکومەتەکانی سعودییە و کوێت و ئێران، پاش نەمانی سەدام، زوو داوایان لە وڵاتانی زلهێز و ناوچە کردبا، کێشەی کورد بە ئاشتییانە چارەسەربکەن، بۆئەوەی خۆیان ئارام بژین و بودجە زەبەلاحەکەیان زیاتر بۆ کڕینی چەك و تەقەمەنی و هێزی سەربازی بەکار نەهێنن، بەڵکو ئەو پارە زۆرە، بۆ خۆشکردنی گوزەرانی هاوڵاتییانی خۆیان بەکار بێننن. دەبوایە وڵاتانی عەرەبی و ناوچە، خۆیان دەستپێشخەری بکەن و پارە و سەرمایەی زۆر لە کوردستان بخەنەگەڕ و هاوڵاتییانی خۆیان هانبدەن، گەشتی دەرەوەی وڵاتیان بۆ کوردستان بگۆڕن بەتایبەتیش، کە دەزانین نەبوونی کەشوهەوایەکی ئارام، هەبوونی ئاگرێکی گەرم و خۆش، زۆرجار پڕوشکی بەرخۆشیان دەکەوێ... دەبوایە تورکیا و ئێران و سوریا بەیەکەوە دانیشتبان و بیریان لە چارەسەرێکی عادل بۆ کێشەی کورد کردبا، بۆئەوەی دەوڵەتی کوردی لە داهاتوو دەرگای بۆ هاوڵاتییانی ئەوان واڵابایە و بێ کێشە و ڤیزە لێی ژیابان و سەرمایەیان بەگەر خستبا...\nدەبوایە، کۆمکاری عەرەبی و تەواوی مەلیک و سەرۆکانی ئەندام و ئەمیندارەکەیان، پەنێلێکی تایبەتیان بەکورد لە باڵەخانەی سەرەکی خۆیان لە قاهیرە، سازکردبا و سەرکردایەتی کوردیان داوەت کردبا و مزگێنی سەربەخۆیی و ئازادییان بە کورد دابا و هەرلەوێش داوای بووردنیان لە گەلی کورد کردبا، کە لە رۆژە ڕەشەکان بێدەنگبوون و جورئەتیان نەکرد، دژ بە سەدام و ئەسەد بۆ بەگریکردن لە کورد بووەستنەوە...\nبەداخەوە، ئەوان هیچ لەوانەی سەرەوەیان نەکرد، بە ئەرکی سەرشان و درواسێیەتی خۆیان هەڵنەستان، مێژووی خۆیان پاک نەکردەوە، ترسنۆکانە ژیان و خۆیان لە بیری بۆگەن و نەخۆشی نەژاد پەرستی خاوێن نەکردەوە، ئەگەرچێ لەوانەیە خۆشیان باش بزانن، کە ئێمەی کورد، ڕێگایەکی زۆر مۆدێڕن و دیموکراتیمان بۆ چارەسەرکردنی کێشەکەمان هەڵبژاردووە، کەچی دەیانەوێ ئەو دەنگدانەمان لێ شێلو بکەن، چونکە دەبینین، بە ئاشکرا لە میدیاکانی خۆیان ناشیرنی دەکەن و ئێمەی کورد وەک داگیرکەر و میوان لە وەتەنی عەرەبی سەیر دەکەن. ئەوان لەبیریان کردییە، لە سەرەتای هەزارەی سێیەم دەژین و خەڵک زیاتر بە ژیانی ژێردەستی و چەوسانەوە و غەدر رازی نابێت... باس لەوە هەرناکەم، خەڵک لە ئیسپانیا و بەریتانیا ڕاپرسی ئەنجام دەدەن و دەیانەوێ لە حکومەتی ناوەندی خۆیان جیاببنەوە، کە هەموو مافێکی مرۆیی و سیاسی و ئابووریی و فەرهەنگیشیان هەیە...


نووچە نێت | ڕاستگۆیی بێ لایەنی| خێراترین رێگای کێش دابەزاندن بزانە\nخێراترین رێگای کێش دابەزاندن بزانە\nNovember 2021 01 - 20:48:18\nپسپۆڕانی بواری خۆراکی لە گۆڤاری "فرۆیندین"ی ئەڵمانیی دەڵێن دایتی (بەرنامەی خۆراکیی)ی خواردنی مۆزی بەیانیان، جۆرە سیستەمێکی خۆراکییە کە لەساڵی 2008 وە لە یابان ناسراوە و بەکاردەهێنرێت، بەشێوەیەک دەکرێت بۆ دابەزاندنی کێشی جەستە بەشێوەیەکی خێرا پشتی پێببەسترێت، بەتایبەت بۆ ئەوکەسانەی کە پێش بۆنە تایبەتەکان مەبەستیانە بەخێرایی کێشی جەستەیان دابەزێنن.\nسیستەمی خۆراکی کێش دابەزاندنی خێرا، بەشێوەیەک کە لەبەیانیاندا ڕێگە دەدرێت بێ سنور مۆز لەگەڵ ئاوی شیلەتێن بخورێت یان خواردنی لەگەڵ شیر لەژەمی بەیانیدا، هەروەک پابەند نەبوون بە خواردنێکی دیاریکراو لە ژەمەکانی نیوەڕۆ و ئێوارەدا، دەشکرێت لەنێوان ژەمە سەرەکییەکاندا مۆزێک یان زیاتر وەک ژەمی سوک بخورێت، بەڵام نابێت هیچ جۆرە شیرینییەکی تر بخورێت، جگە لەوەی لەدوای کاتژمێر هەشتی ئێوارەوە نابێت هیچ جۆرە خواردنێک بخورێت.\nخواردنی مۆز لەبەیانیاندا یارمەتیی هەستی خێرا تێربوون دەدات، جگە لەوەی بڕێکی زۆر لە ریشاڵە خۆراکییەکان و پۆتاسیۆمی تێدایە، کە چەوریی جەستە ڕێکدەخات، بەڵام نابێت دوای کاتژمێر هەشتی ئێوارە هیچ جۆرە خواردنێک بخورێت.\nپسپۆڕانی خۆراکیی دەڵێن ئەم سیستەمە خۆراکییە، یارمەتییدەرە لە دابەزاندنی کێشی جەستە بەخێرایی، بەڵام جەستە پێویستی بەوەرزشکردنە بۆئەوەی بتوانێت دابەزاندنی کێشەکە بەردەوام و هەمیشەیی بێت.


Furmê tumarkirina nwî | 224 روداوی ئاگرکەوتنەوە زیانی 200 ملیۆن دینار بە هەڵەبجە دەگەیەنێت\nدواڕۆژ، عەلی حەمەسەعید لە شەش مانگی رابردوودا لە سنوری #هەڵەبجە# 224 روداوی ئاگرکەوتنەوە رویداوە و بەرگری شارستانییش رایدەگەیەنێت، زیانی 200 ملیۆن دیناری لێکەوتۆتەوە. زانیار عومەر، وتەبێژی بەڕێوەبەرایەتی بەرگریی شارستانی هەڵەبجە ئەمڕۆ سێشەممە 25ی تەمموزی 2017 لە کۆنگرەیەکی رۆژنامەوانیدا رایگەیاند، لەسەرەتای ئەمساڵەوە تا 2017/6/30 لە سنوری پارێزگای هەڵەبجە 166 رووداوی ئاگری شاخ و دەشت و باخ و 58 رووداوی ئاگری بینا و دووکان و ئۆتۆمبیل روویداوە. وتیشی ئەو روداوانەوە زیانی 200 ملیۆن و 230 هەزار دیناری لێکەوتۆتەوە. راگەیاندنی ئەو ئامارە لەکاتێکدایە لە شەش مانگی یەکەمی ساڵی رابردودا لە هەڵەبجە و دەوروبەری تەنها 163 روداو تۆمار کرابوون لەو ژمارەیەش 159 حاڵەتی ئاگرکەوتنەوە بووە. 25-07-2017


ئەمرۆ ئەنجوومەنی وەزیران کۆدەبێتەوە\n2017-12-28 [10:57 AM]\nئەمڕۆ ئەنجوومەنی وەزیرانی هەرێمی کوردستان کۆدەبێتەوە ، بڕیارە لە کۆبوونەوەکە راپۆرتێکی وەزارەتی ناوخۆ و راپۆرتێکی وەزارەتی شارەوانی و گەشتوگوزار بخرێنەڕوو و گفتوگۆیان لەبارەوە بکرێت.\nبڕیاروابوو ئەمڕۆ ئەنجوومەنی وەزیران لەسەر راپۆرتێکی کۆمپانیای دیلۆیت کۆببێتەوە ، کە حکومەتی هەرێمی کوردستان لەگەڵ ئەو کۆمپانیایە گرێبەستێکی بۆ پرۆسەی وردبینیکردنی نەوت لە هەرێمی کوردستان کردووە ، بۆ ئەو مەبەستەش راپۆرتی 3 مانگی یەکەمی ساڵی 2017ی ئامادەکردووە ، بەڵام کۆمپانیای دیلۆیت پێشنیازی ئەوەیکردبوو بۆ ئەوەی راپۆرتی خۆی بۆ تەواوی ساڵی2017 ئامادە بکات لە کۆبوونەوەی ئەمڕۆی ئەنجوومەنی وەزیران ئەم بڕگەیە دوا بخرێت بۆ کۆبوونەوەیەکی دیکە".\nبەو هۆکارە ئەمڕۆ ئەم بڕگەیە لە کۆبوونەوەی ئەنجوومەنی وەزیران لابراوە، ئەنجوومەنی وەزیران لەسەر دوو بڕگەی دیکە کۆدەبێتەوە ، یەکێکیان خستنەڕووی راپۆرتێکی کەریم شنگالی، وەزیری ناوخۆی حکومەتی هەرێمی کوردستان دەبێت لەبارەی ئەو ئۆتۆمبێلە زیادانەی حکومەتی هەرێمی کوردستان لە ماوەی دوو ساڵی رابردوو لە بڕیارەکانی چاکسازی لە بچووکردنەوەی فەرمانگەکانی حکومەت زیاد بوون و وەرگیراونەتەوە، رێوشێنێک بۆ چارەنووسی ئەو ئۆتۆمبێلانە دادەنرێت".\nتەوەرێکی دیکەی کۆبوونەوەکە لەبارەی زەوییەکانی شارەوانی و موڵکەکانی وەزارەتی شارەوانییەوەیە، بەو پێیەی وەزارەتی شارەوانی خاوەنی موڵکێکی زۆرە، راپۆرتێکی تێر و تەسەل لەلایەن وەزیری شارەوانی و گەشتوگوزارەوە دەدرێتە ئەنجوومەنی وەزیران لەبارەی ژمارە و چەند و چۆنیەتی موڵکەکانی شارەوانی و چۆنیەتی مامەڵکردن لەگەڵیان.


کوردیپێدیا - 00-08-1995\n📅 00-08-1995 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\n- دەستپێکردنی شەڕی نێوان پارتی و پکک. لەو شەڕەدا پکک هێرشیشی کردە سەر ئەو گوندانەی کە تازە دروستکرابوونەوە.\n- کوژرانی 6 ئافرەت، لە هەولێردا.\n- کۆبوونەوەی چەند نەتەوەییەکی کورد، لە شارەکانی هەولێر و سلێمانی و شەقڵاوا، بە مەبەستی دەرکردنی گۆڤارێکی نەتەوەیی.\n 📃 بەیان و راگەیاندننامە | 🏳 کوردیی ناوەڕاست | به‌یان: له پێناوی به‌رزکردنه‌وه‌ی ده‌نگی نه‌ته‌وه‌ییه‌کانی کورد, هاوڕێ باخه‌وان, له جیاتیی چه‌ند ده‌سته‌یه‌ک له هاوبیرانی کوردستان - 23-09-1995.\n 📒 گۆڤار | 🇸🇦 عربي | هه فوت - مجله کردیه مستقله تصدر دوریا - العدد 11 - سویسرا - سبتمبر 1996. صفحة: 7


شێرپەنجەی سی - ویکیپیدیا، ئینسایکڵۆپیدیای ئازاد\nپێشنیار دراوە ئەم وتارە لەگەڵ شێرپەنجەی سییەکان بکرێتە یەک. (لێدوان)\nشێرپەنجەی سییەکان، (ناسراوە بە: سیە سندان) گرێیەکی کەشندەیە سەرهەڵدەدات بەهۆی گەشەی ناڕێکی خانەکان لە سییە شانەکاندا.\nئەم گەشەکردنە دەتوانرێت بگوێزرێتەوە بۆ شانە هاوسێکان یان بەشەکانی تری لەش بەهۆی کرداری پەرتبونەوە.\nزۆربەی ئەو شێرپەنجانەی لە سیەکانەوە دەست پێدەکەن ، کە ناسراوە بە شێرپەنجەی سیی سەرەتایی، برینن. دوو جۆرە سەرەکیەکەی بریتین لە خانەی سی-لچووک(SCLC) وە خانەی سی-ناپچووک(NSCLC). دیارترین نیشانەکانی بریتین لەکۆکە( کۆکین لەگەل خوێن) ، لەدەستدانی کێش ، کورتی لە هەناسەدان و ئازارەکانه سنگ. ڕێژەیەکی ٪٨٥ زۆرینەی کەیسەکانی شێرپەنجەی سی بەهۆی کێشانی توتنە بۆ ماوەیەکی زۆر. لەسەرانسەری جیهاندا لە ٢٠١٢ ، شیرپەنجەی سی لە ١.٨ ملیۆن کەسدا دەرکەوت و ١.٦ ملیۆن کەس بەو هۆیەوە گیانیان لەدەستدا.ئەمە نەخۆشیەکەی کردوە بە دیارترین هۆکاری مردن لە پیاواندا و دووەم هۆکاری مردن لە ئافرەتاندا لە دوای شێرپەنجەی سنگ. ئەم نەخۆشیە تەنها کار لە سینگ ناکات. هەر لەدوای دەرکەوتنی گرێ لە سییەکاندا، خانە شێرپەنجەییەکان دەتوانێت بپچڕێت و بەشێکی نزیکی تر بگرێتەوە.\nدەتوانن بگوێزرێنەوە بۆ بەشەکانی تری لەش. ئەم کردارەش پێی دەوترێت پەرتبوون. لەوانەیە شێرپەنجەی سی بگوێزرێتەوە بۆ:\nئەو نیشانانەی کە لەوانەیە پێشنیار بکەن بۆ بوونی شێرپەنجەی سی:\n-نیشانەکانی کۆئەندامی هەناسە: کۆکین، کۆکینی خوێناوی، دروست بونی دەنگ لە سیەکاندا لە کاتی هەناسەدان(خیزەخیزکردن) ، کورتی هەناسە.\n-نیشانەکانی سیستمی: لەدەستدانی کێش، تا، یان شینبونەوەی نینۆکان.\n-سەرئێشە و هەندێک نیشانەی تری دەماری لەوانەیە مانای ئەوەبن لە سیەکانەوە بڵەو بۆتەوە بۆ مێشک.\n-دەنگ زبری یاخوت گری (گۆرانی دەنگ) لەوانەیە هۆکارێکی تری شێرپەنجەی سیەکان بن.\n-ئازاری ئێسکو لاوازبوونی یەکێکە لە نیشانەکانی تری ئەم نەخۆشیە.\n-ئەو نیشانانەی کار لە پێکهاتەکانی لاتەنیشت ئەکات: ئازاری سنگ، رێگرتن لە کاری کلۆرە خوینهینەری سەروو، یان قوتدان بە سەختی.\n*هەندێک نیشانەکانی شیرپەنجەی سی تایبەتمەندنین لەبەرئەوەی رێژەی ٪١٠ توشبوان نیشانەکانیان نیە لە دیاریکردنی نەخۆشیەکە و بەهۆی وینەگرتنی تیشکی سینگەوە دەرکەوتوە. هەموو ساڵێک، زیاتر لە ٢٣٠٠٠٠ کەس توشی شێرپەنجەی سی دەبیێ لە ویلایەتە یەکگرتوەکانی ئەمریکا(US).کەس نازانێت کەی نەخۆشیەکە گەشە دەکات، بەڵام تێگەشتن لە مەترسیەکانی لەوانەیە یارمەتیدەر بێت بۆ رێگەگرتن لە گەشەکردنی نەخۆشییەکە.\nشێرپەنجە رودەدای لەدوای گەشەکردنی ناتەواوی بۆماوەیی لە (DNA)و گۆرانکاری دەرەکی. ئەم گۆرانکاریانە دەبنە هۆی گۆرینی کرداری ئاسای خانەکە ، لەوانە زۆربونی خانە، لەناوبردنی خانەکە لەلایەن خۆیەوە، و چاکردنەوەی DNA. چەند زیانەکان زۆرتربن ، مەترسی شێرپەنجە زیاد دەکات. هەموو کەس دەکرێت توشی شێرپەنجەی سی ببێت؟ بەڵام ٪٩٠ نەخۆشەکان لە جگەرە کێشانەوە توشبوون. هەر کە دووکەڵی جگەرەکە دەچێتە سیەکان،دەست دەکات بە تێکشکاندنی شانەکانی سی. ئەگەر تۆ رۆژانە زیاتر لە ٢٥ جگەرە بکێشریت، ٢٥جار ئەگەری توشبوونت زیاددەکات.\nنزیکەی ٪٨٥ کەیسەکان بەهۆی جگەرە کێشانەوەیە. لە ساڵی ٢٠٠٠ لە هەموو جیهاندا،رێژەیمردن بەهۆی ئەم شێرپەنجەیەوە ٪٩٠ بۆ پیاوان ٪٧٠ بۆ ئافرەتان .\nهەرچەندە جگەرە کێشان گەورەترین هۆکاری مەترسیە، هەروەها بەکارهێنانی بەرهەمەکانی تری توتن دەتوانێت دەتوانێت مەترسی گەشەی خانەی شێرپەنجەی سی و شێرپەنجەکانی تر زیاد بکات وەکو شێرپەنجەی دەم.\nبەرهەمەکانیش بریتین لە :\n١- نیکۆتین لولکراو\n٢-هەلمژینی تۆزی توتن\n٣- جوینی توتن\n-نیکۆتین تاکە مادەی زیان بەخش نیە لە توتندا، سوتانی توتن ماددەی (قەتران) ی لێ پەیدا دەبێت کە لووت و قورگ و بۆری هەواو بۆریچکەکان دەوروژێنێت دەبێتە هۆی ئازار.\nهەروەها پیسی ئاوو هەوای دەرەکی ، بەتایبەتی ئەوگازانەی لە ئەنجامی سوتانی بەبەردبوەکانەوە بڵاودەبێتەوە، مەترسی توشبوون زیاد دەکات.\nهەروەها بۆماوەیش هۆکارێکی دیاری ئەم نەخۆشیەن.بوونی فرەشێوەیی (polymorphisms)لەسەر کرۆمۆسۆمی ٥-٦ دەبنە هۆکاری کاریگەر بۆ شێرپەنجەی سی. بەپێی لێکۆلینەوەکانی ڕێکخراوی نێودەوڵەتی توێژینەوەی شێرپەنجە (IARC) هۆکاری لاوەکی تر هەن بۆ توشبوون بە نەخۆشیەکە ، بۆ نمونە هەندێک کانزا وەکو بەرهەمهێنانی ئەلەمنیم.. هۆکاریکی تری ئەم نەخۆشیە گازی کیمیایی ( ڕادۆ )ە ، گازێکی بێ رەنگ و بێ بۆنە کە لە ڕێژەیەکی کەمی یۆرانیۆمە وە پەیدا دەبێت ، بە دووم هۆکاری توشبوون بە شێرپەنجەی سی دادەنرێت. ئەگەر هەڵبمژرێت دەتوانێت سیەکان وێران بکات ، بەتایبەتی ئەکەر کەسەکە جگەرە کێش بێت.\nقۆناغەکانی نەخۆشیەکە رێژەی بڵاو بونەوەکەی و ڕێنمایی چارەسەری بۆ دەستنیشان دەکەن. هەلی سەرکاوتنی چارەسەرەکە زۆرتر دەبێت ئەگەر لە قۆناغە سەرەتاییەکاندا بێت و بڵاو نەبوبێتەوە. لەبەرئەوەی نەخۆشیەکە نیشانەئ قورسی نیە لە سەرەتادا، دەستنیشانکردن دوای بڵاوبونەو دێت.\nØ ٤قۆناغی سەرەکی هەیە\nقۆناغی ١- شیرپەنجە لە سیدا هەیە، بەلام بڵاو نەبۆتەوە بۆ دەرەوەی سی.\nقۆناغی ٢- شێرپەنجە لە سی و لیمفە گرێ هاوسێکاندا هەتە.\nقۆناغی ٣(ا)- شێرپەنجە لە دۆزراوەتەوە لە لیمفە گرێکاندا، بەڵەم لەهەمان ئەو لایەی کە شێرپەنجەکە سەریهەڵداوە.\nقۆناغی ٣(ب)- شێرپەنجە گوازراوەتەوە بۆ لیمفە گرێکانی لاکەی تری سنگ(لای بەرامبەر) یان بۆ لیمفە گرێکانی سەرو ئێسکی چەڵەمە.\nقۆناغی ٤- شێرپەنجە گوازراوەتەوە بۆ هەردو سیەکان، ناوچەی دەورو بەری سی یاخود بۆ ئەندامە دورەکان.\nدوای پشکنینی جەستەی، پزیشکی پسپۆر ئامەدەت دەکات بۆ پشکنینی تایبەت. وەکو،\n١-X-ray, MRI, PET scans: ئەم پشکنینانە زانیاری وردتر و نەخۆشی هاوشێوە دیاری دەکەن.\n٢- خانەزانی بۆ شلەی بەڵغەم: بوونی بەڵغەم لەکاتی کۆکین، پشکنینی بە وردبین دەتوانێت بوونی خانەی شێرۆەنجەی دیاری بکات.\nبەکارهێنانی وێنەی تیشکی سینگ یەکێکە لە یەکەمین هەنگاوەکانی پشکنین ئەگەر لە ئەنجامەکانی کەسەکە نەخۆشیەکە بونی هەبوو. هەروەها بەکاردێت بۆ دەستەبەرکدنی زانیاری زیاتر لەسەر جۆر و ماوەی نەخۆشیەکە. شێرپەنجەی سی لە شێوەی گرێیەکی تەنیا دەردەکەوێت لەسەر وێنەی تیشکی سینگ. سەرەرای بەرفراوانی توێژینەوە جاوازەکان. بەڵام دەستنیشانکردنی کۆتای نەخۆشیەکە بەندە لەسەر پشکنینی شانەیی بۆ شانەی گوومانلێکراو لە رێگای بواری نۆرینگەو تیشکەوە.\nبەکارهێنانی چارەسەری دەرمانی تاواکەری و بەدیل (CAM) دەتوانرێت بەکاربهێنرێت بۆ چارەسەری نیشانەکان و نەهێشنی کاریگەری نەرێنی. بەڵەم ئەم چارەسەرانە ناتوانن بەتەنها چاودێری پێویست دابین بکەن. هیچ توێژینەوەیەکی پشپێبەستراو نیە و، بیروراکان لەسەر کاریگەری چارەسەری CAM ئاڵۆز و تێکەڵن . هەرچەندە نەخۆش سەرکەوتوە بوە لە بەکارهێنانی لە رێکخستنی چارەسەری شێرپەنجەی سی.\nچارەسەرکردنی شیرپەنجەی سیەکان پشتدەبەستێت بە جۆری خانە شێرپەنجەییەکە، چەند بڵاو بۆتەوە ، وە بارودۆخی تەندروستی نەخۆشەکە. دیارترین چارەسەر پێکدێت لە هێورکەرەوە،  نەشتەرگەری، بەکارهێنانی ماددەی کیمیایی، وە چارەسەر بە تیشک. ئەو کەسانەی دەناڵینن بەو نەخۆشیە پێویستە ڕێنمای بکرێن بۆ جگەرە نەکێشان. هیچ بەڵگەیەکی ڕوون نیە لەسەر ئەوەی بەرنامەی وازهێنان لە جگەرە کێشان بەسودترە بۆ ئەوکەسانەی لە نەخۆشیەکە چاکبوونەتەوە.هەروەها ڕاهینانی وەرزشی لەوانەیە تەنیا بەسود بێت بۆ ئەو کەسانەی لە نەشتەرگەری شێرپەنجەی سی-ناپچووک چاکبونەتەوە.\nئەگەر لە پشکنین جۆری سی-ناپچووک (NSCLC) دەرکەوت ، قۆناغەکە دیاریدەکات کە نخۆشیەکە کەوتۆتە کوێی و دەکرێت نەشتەرگەری بۆ ئەنجام بدرێ یان بە خاڵێک گەیشتوە کە ناتوانرێت بە نەشتەرگەری چارەسەربکرێت.CT - PETدەتوانرێت بەکار بهێنرێت لە دەستنیشانکردنی پیسبوون و توشبوونی ئەندامەکانی کەلینی سینگ.لەزۆربەی قۆناغە سەرەتاییەکان لابردنی پلی سی (labectomy ) بە نەشتەرگەری.\nزۆرجار چارەسەر بە تیشک لەگەل چارەسەری کیمییای بەکاردێت، زۆر ورد و چرتر بەکاردێت بۆ ئەو نەخۆشانەی سی-ناپچووک (NACLC) کە گونجاو نین بۆ نەشتەرگەری.\n-دەرزی ئاژنین: یەکێکە لە رێگا کۆنەکانی پزیشکی چینی.پشتدەبەستێت بە هاندانی(لێدانی) خاڵێکی دیاریکراو لە جەستە بە بەکارهێنانی دەرزیەکی زۆر باریک.\nئەم چارەسەرە شلەی وزە دەگەرێنێتەوە بارە ئاساییەکەی خۆی. هەروەها بەکاریشیدەهێنن بۆ نەهێشتنی ئازار لە دوای نەشتەرگەری.\n-کەی پێویستە سەردانی دکتۆر بکرێت.\nکۆکینێکی بەبێ هۆکار و خوێندار هەمیشە هۆکاری نیگەرانبوون و پەیوەندیکردنە بە پزیشکەوە. ئەگەر کۆکینەکە سەرسوڕانی ڵەگەل و هەناسەتەنگیەکی بەهێز و یان خوێناوی بێت، پێویستە دەستبەجێ پەیوەندی بە دکتۆرەوە بکرێت.\nوەرگیراو لە «https://ckb.wikipedia.org/w/index.php?title=شێرپەنجەی_سی&oldid=820284»\nدواجار لە ١١:٠٤ی ٧ی ئابی ٢٠٢١ دەستکاری کراوە\nئەم پەڕەیە دواجار لە ١١:٠٤ی ٧ی ئابی ٢٠٢١ نوێ کراوەتەوە.


NRT TV | کوردستان | ئێن ئاڕ تی وردەکاریی واژۆی دوو بەرپرسی کورد لەبارەی گەنمی هەرێم ئاشکرادەکات\nئێن ئاڕ تی وردەکاریی واژۆی دوو بەرپرسی کورد لەبارەی گەنمی هەرێم ئاشکرادەکات\n18277 جار خوێندراوەتەوە\nیەکێتی جوتیاران رایگەیاند، دوو نوێنەری حکومەتی هەرێم واژۆیان لەسەر بڕیارێکی حکومەتی عێراق کردووە، کە بەهۆیەوە زیانێکی گەورە بەر جوتیارانی هەرێم و بەرهەمی گەنمەکەیان دەکەوێت.\nوەزارەتی کشتوکاڵ لەبارەی مریشکی فرێش و بەستووەوە هاوڵاتیان ئاگاداردەکاتەوە\nیەکێتی جوتیاران رایگەیاند، دوو نوێنەری حکومەتی هەرێم واژۆیان لەسەر بڕیارێکی حکومەتی عێراق کردووە، کە بەهۆیەوە زیانێکی "گەورە" بەر جوتیارانی هەرێم و بەرهەمی گەنمەکەیان دەکەوێت.\nبەپێی ئەو کۆنووسەی نوێنەرانی وەزارەتی پلاندانان و کشتوکاڵ و سەرچاوە ئاوییەکانی هەرێم واژۆیان لەسەر کردووە و کۆپییەکی دەست ئێن ئاڕ تی کەوتووە، حکومەتی عێراق کەمتر لە نیوەی بەرهەمی جوتیارانی هەرێمی کوردستان دەکڕێتەوە.\nلەوبارەیەوە ياسين قادر سەرۆکی یەکێتیی گشتیی جوتیارانی کوردستان بە دیجیتاڵ میدیای ئێن ئاڕ تی ڕاگەیاند، بەپێی بڕیارەکەی حکومەتی عێراق، ئەمساڵ تەنها ٣٤٠ هەزار تۆن گەنم لە جوتیارانی هەرێم وەردەگیرێت، لەکاتیکدا چاوەڕوان دەکرێت بڕی گەنمی ئەمساڵ بەهۆی زۆریی بارانبارینەوە، یەک ملیۆن تۆن تێپەڕێنێت.\nوتیشی، ئەم بڕە زۆر کەمە، چونکە ساڵی ڕابردوو نیوەی هەموو گەنمی وەرگیراو لە سایلۆکانی عێراق هی جوتیارانی هەرێم بووە.\nدەربارەی واژۆی دوو نوێنەرەکەی کوردیش ڕایگەیاند، ئەو دوو کەسە بەبێ ئەوەی هیج پرس و ڕایەک بە یەکێتیی جوتیاران بکەن، واژۆیان لەسەر کۆنووسێک کردووە کە زیانێکی "گەورە" لە جوتیارانی هەرێمی کوردستان دەدات.\nدوو نوێنەرەکەی کورد بریتین لە هەریەک لە غازی فایەق حاجی نوێنەری وەزارەتی کشتوکاڵ و سەرچاوەکانی ئاو و کامەران عەبدوڵا نوێنەری وەزارەتی پلاندانانی حکومەتی هەرێم.\nیاسین قادر سەبارەت بە یەکێک لە هەڵە "گەورەکان" ئاشکرایکرد، حکومەتی عێراق دوور لە پلانی کشتوکاڵی و بەپێی گەنمی ڕادەستکراوی سایلۆکان لە ساڵانی ٢٠١٧ و ٢٠١٨، گەنمی ٢٠١٩ وەردەگرێت، لەکاتێکدا لەو دوو ساڵەدا جوتیارانی کورد کەمترین گەنمیان ڕادەستی سایلۆکان کردووە و لە بازاڕی ڕەشدا فرۆشتوویانەتەوە، چونکە متمانەیان بە حکومەتی عێراق نەبووە، کە پارەی گەنمی ساڵانی ٢٠١٤، ٢٠١٥ و ٢٠١٦ی جوتیارانی هەرێم قەرزدارە و، نەیداوەتەوە.\nوتیشی، بەپێی بڕیارەکە ٣٠% بۆ بڕی وەرگیراوی گەنمی جوتیارانی هەرێم زیادکراوە، ئەم زیادکردنەش بەستراوەتەوە بە دۆخی دارایی حکومەتەوە و دۆخی داراییش باش بێت زیانەکە هەر گەورە و مەترسیدارە، ئەوە سەرەڕای ئەوەی پێوەری ١٧%ش پەیڕەونەکراوە.\nهەر سەبارەت بە بڕی گەنمی وەرگیراو، سەرۆکی یەکێتییەکە "هەڵەیەکی" دیکەی بڕیارەکەی ئاشکراکرد؛ نوێنەرانی کورد کە لەگەڵ نۆ بەرپرسی عێراقیدا واژۆیان لەسەر کۆنووسەکە کردووە، هیچ زانیارییەکیان نەبووە دەربارەی کشتوکاڵی هەرێم، چونکە بەپێی بڕیارەکە تەنها گەنمی چێنراو لە زەوییە بەراوەکاندا وەردەگیرێت، لەکاتێکدا زۆربەی گەنمی هەرێم لە زەوییە دەیمەکاندا دەچێنرێن و پشت بە ئاوی باران دەبەستن.\nسەبارەت بە هەوڵەکانیشیان ئەوەی خستەڕوو، "نوسراومان بۆ ئەنجومەنی وەزیرانی هەرێم، پەرلەمان، وەزارەتەکانی پلاندانان و کشتوکاڵ و سەرچاوە ئاوییەکان ناردووە، بەڵام تەنها ئەنجومەنی وەزیران وەڵامی داوەتەوە، کە نوسراوێکیان بۆ وەزارەتی دارایی کردووە و داوای ڕوونکردنەوەیان کردووە، لەکاتێکدا ئەم بابەتە هیچ پەیوەندییەکی بەو وەزارەتەوە نییە."\nجەختیشیکردەوە، پەیوەندیی بە محەمەد ئەمین فارس سەرۆکی لیژنەی کشتوکاڵ لە پەرلەمانی عێراق کردووە، ئەویش لە وەڵامدا وتوویەتی، نوێنەرانی کورد "هەڵەکەیان" کردووە و، چارەسەرکردنی پێویستی بە هەوڵی جددی هەیە لە ئاستی باڵادا.\nهاوکات یەکێتیی جوتیاران لەبارەی وەرگرتنی گەنمی جوتیارانی هەرێم لەلایەن حکومەتی عێراقەوە ڕاگەیەندراوێکی بڵاوکردەوە و ئاماژەی بەوە کردووە، ستەم لە جوتیارانی هەرێم دەکرێت.\nیەکێتیی جوتیاران ڕایگەیاندووە، لەبەر هەڵەکردن لە خەمڵاندنی بڕی گەنمی جوتیارانی هەرێم، وەرگرتنی گەنم بە کەمتر لە ١٧% و جیاکاری لە نێوان جوتیارانی هەرێم و عێراق لە دانانی گەنمەکانیان لە سایلۆکاندا، دژی بڕیارەکەی حکومەتی عێراق دەوەستنەوە.


سلێمانی؛ بڕی ھاوردەکردنی گۆشت و مریشک دیاریکرا\nهەواڵ / ئابوری :: 29/08/2018 :: 351 جار بینراوە\nتاگ :: كشتوكاڵ و ئاو و خۆراک ئابوری بازرگانی سلێمانى\nبەمەبەستی سه‌قامگیركردنى نرخه‌كان و راگرتنی هاوسەنگی نێوان بەرهەمی ناوخۆ و هاوردەکراو لەبەرهەمەکانی پەلەوەر و ئاژەڵ، رێژەی هاوردەکردنیان لە مانگى ئایندەدا گۆڕانکاری تێدا دەکرێت.\nرزگار حەمەد خدر، جێگری بەڕێوەبەری بەڕێوەبەرایەتی کشتوکاڵی سلێمانی ڕایگەیاند "لیژنەی دیاریکردنی بەروبوومی ئاژەڵی و پەلەوەری پارێزگای سلێمانیدا کۆبووینە، پاش هەڵسەنگاندن بۆ ئاستی بەروبوومی ناوخۆیی بڕیاردرا پێداچونەوە بەبڕی ئەو بەروبوم و پێداویستیانەدا بکرێت کە هاوردەی پارێزگای سلێمانی دەکرێت".\nڕاشیگەیاند "بەلەبەرچاوگرتنی بەرزنەبوونەوەی نرخ و راگرتنی هاوسەنگی لەنێوان بەرهەمی ناوخۆ و هاوردەکراوە لیژنەکە بڕیاریدا، لە مانگی ئەیلول-دا گۆڕانکاریی لە جۆر و بڕی ئەو کاڵا و شمەکانەدا بکات، کە هاوردەی شاری سلێمانی دەکرێت".\nسەبارەت بە جۆر و بڕى ئەو پێداویستیانەى هاوردەى شارى سلێمانی دەکرێت، وتی "بڕیاردرا رێگە بە هاتنە ناوەوەی 500 تۆن مریشک و 500 تۆن گۆشتی سور دەدرێت هەروەها 800 تۆن ماسی لەگەڵ 210 تۆن هێلکە هاوردەبکرێت لەبەر زۆربوونی خواست لە وەرزی پایزدا".\nئاماژەی بەوەشدا بۆ مانگی ئەیلول پێداویستی شارى سلێمانی پێویستی بە 500 سەر ئاژەڵى زیندوو هەیە، بۆیە لە ڕێگەى فڕۆکەخانەى نێودەوڵەتی سلێمانیەوە هاوردە دەکرێت.


سه‌رنجێك بۆ سه‌ر یاساكانی سزادان\nسزادان وه‌ك ڕێ و شوێن و ئامرازێك بۆ ناچار كردن‌و ده‌سته‌مۆ كردنی كه‌سانی تاوانكار و هه‌ڵه پێویستیه‌كی حه‌تمی و گرنگه، هه‌روه‌ها بۆ پاراستنی شیرازه‌ی كۆمه‌ڵایه‌تی و هه‌موو كایه‌كانی ژیانیش.\nفه‌لسه‌فه‌ی سزادان بریتیه "له‌چاككردنی تاوانبارو پاراستنی كۆمه‌ڵگه له‌شه‌ڕانگێزی كه‌سانی تاوانكار، سزا خۆی ئامرازێكه نه‌ك ئامانج، ئامانجی سه‌ره‌كی سزا په‌روه‌رده‌كردنه نه‌ك تۆڵه‌كردنه‌وه".\nئه‌گه‌ر سزادان مه‌به‌ست لێی چاكسازی نه‌بێت ئه‌وا سزاكه خۆی ده‌بێت به تاوان ده‌رهه‌ق به تاوانباره‌كه و سزادانه‌كه به ته‌واوی خاڵیی ده‌بێت له فه‌لسه‌فه و حیكمه‌تی سزادان، به‌ڵام ئه‌وه‌ی كه لێره‌دا من ده‌مه‌وێت تیشكی بخه‌مه سه‌ر ئه‌وه‌یه:\nئایا یاساكانی سزادان له هه‌رێمی كوردستاندا ئه‌و ئامانجه‌یان پێكاوه ؟\nیاخود یاساكانی سزادان له‌گه‌ڵ ڕه‌وتی گۆڕانكاریه‌كاندا گونجاون ؟\nبه‌دڵنیاییه‌وه ده‌توانین بڵێین نه‌خێر.\nئه‌گه‌ر بڕوانین یاساكانی سزادانی كارپێكراو له هه‌رێمی كوردستان یاسای سزادانی عێراقین كه یاسایه‌كه له‌ساڵی (1969) ده‌رچووه و چه‌ند هه‌موارێكی به‌سه‌ردا كراوه هه‌ر له‌سه‌رده‌می ڕژێمی پێشووی عێراقدا، یاسایه‌كه كه بۆ ئه‌و سه‌رده‌مه‌ی عێراق گونجاوو له‌بار بووه به‌ڵام بۆ ئێستا پڕ له هه‌ڵه و كه‌م و كوڕییه .\nیاسایه‌كه بۆ زیاتر له په‌نجا ساڵ له‌مه‌وبه‌ر ده‌گه‌ڕێته‌وه كه بۆ ئێستا نایكرێ و ناگونجێ، نه‌كۆمه‌ڵگه‌ی كوردی هه‌مان كۆمه‌ڵگه‌ی ئه‌و كاته‌یه و نه بیركردنه‌وه و تێڕوانینه‌كانی خه‌ڵكی هه‌مان بیركردنه‌وه و تێڕوانینه بۆ ژیان .\nله ئێستادا تۆڕه كۆمه‌ڵایه‌تیه‌كان و ئامێره ته‌كنۆلۆجیه‌كان هه‌موو شوێنێكی هه‌رێمی ته‌نیوه كه پێش چه‌ند ساڵێك هه‌ر بوونیان نه‌بووه له كوردستاندا و به‌ڵكو له عێراقیشدا، هه‌رگیز ژیانی ئێستا هه‌مان ژیانی ساڵانی حه‌فتا و هه‌شتاكانی سه‌ده‌ی ڕابردوو نیه، كه‌واته گۆڕانكاری و گۆڕینی یاساكانیش پێویستیه‌كی حاشا هه‌ڵنه‌گره و هه‌ر كه‌مته‌رخه‌میه‌كیش له‌و لایه‌نه‌دا كاره‌سات به دوای خۆیدا ده‌هێنێت .\nئه‌گه‌ر سه‌رنجی وڵاتانی پێشكه‌وتوو نیمچه پێشكه‌وتووش بده‌ین ده‌بینین به به‌رده‌وامی یاساكانیان گۆڕانی تیادا ده‌كرێت به شێوه‌یه‌ك له‌گه‌ڵ ڕه‌وتی ڕۆیشتنی ڕۆژو پێشكه‌وتنی كۆمه‌ڵگه‌كه‌یاندا بگونجێ و تیایدا تاوانكار سزای ڕاسته‌قینه وه‌ربگرێت و تاوانلێكراویش به مافه‌كانی بگات بێ ئه‌وه‌ی سته‌م له هیچ لایه‌كیان بكرێ.\nیاسا كارپێكراوه‌كان ئه‌مڕۆ له هه‌رێمی كوردستاندا ده‌یان كه‌لێن و ده‌رچه‌ی تیادایه كه بوونه‌ته له‌مپه‌ر له‌به‌رده‌م یاسادا و له ڕووی پراكتیكه‌وه شكستیان به یاسا هێناوه، ئه‌مڕۆ له كوردستاندا سه‌رجه‌م یاساكانی سزادان پێویستیان به هه‌موار و دووباره نووسینه‌وه هه‌یه هه‌موارێك كه ئامانج تیایدا پاراستنی ژیان و كه‌رامه‌ت و مافه‌كانی مرۆڤ بێت و شیرازه‌ی ژیانی كۆمه‌ڵگه‌شی تیادا پارێزراو بێت .\nنموونه‌ی ناعه‌داله‌تی له یاساكاندا هێنده زۆرن كه ده‌كرێت ده‌یان و سه‌دان په‌رتووكی لێ پڕ بكرێت كه هه‌رگیز به‌راورد ناكرێت به وڵاتانی نیمچه پێشكه‌وتووش.\nماوه‌یه‌ك له‌مه‌وبه‌ر له‌یه‌كێك له ته‌له‌فزیۆنه‌كانه‌وه ڕووداوێك پیشان درا كه جێی سه‌رنج بوو له ڕووی یاساییه‌وه، له یه‌كێك له وڵاته تازه‌پێگه‌یشتووه‌كاندا ژنێك چه‌ند هێلكه‌یه‌كی له ماركێتێك دزیووه له‌به‌ر ئه‌وه‌ی منداڵه‌كانی نان نه‌بووه بیخۆن كاتێ پۆلیسی لێ ئاگادار ده‌كه‌نه‌وه ئه‌و پۆلیسه‌ی ئه‌ركی سزادانی ئه‌و ژنه ده‌كه‌وێته ئه‌ستۆی كاتێ لێكۆڵینه‌وه له بارودۆخی ژنه‌كه ده‌كات ده‌بینێ یاسای وڵاته‌كه‌ی ده‌رچه‌ی ئه‌وه‌ی تیادایه كه سزای ئه‌و ژنه نه‌دات بۆیه ڕاسته‌وخۆ وه‌ك كارێكی مرۆڤانه له بری سزادان خۆراكی یه‌ك هه‌فته‌ی ته‌واو بۆ ژنه‌كه و منداڵه‌كانی ده‌كڕێت.\nبه پێچه‌وانه‌وه له هه‌رێمی كوردستاندا له بری خوێندنه‌وه بۆ واقعی ژیانی تاوانبار و ئه‌و پاڵنه‌ره‌ی كه بووه‌ته هۆی تاوانه‌كه له‌سه‌ر چه‌ند كیلۆ ته‌ماته و قوتوه شیرێك سزای چه‌ندین ساڵ بۆ تاوانكار ده‌رده‌چێ ده‌خرێته كونجی زیندانه‌وه‌و خانه‌واده‌كه‌شی به ده‌ستی قه‌ده‌ر ده‌سپێردرێت كه دواجار ڕێگه‌ی ده‌یان تاوانی تر ئاوه‌ڵا ده‌كاته‌وه.\nپێویسته لایه‌نی یاسادان كه خۆی له په‌رله‌مانی كوردستاندا ده‌بینێته‌وه ئاوڕێكی به‌په‌له و دڵسۆزانه له‌هه‌مواری یاساكانی سزادان بداته‌وه و به زوترین كات ئه‌و لایه‌نه فه‌رامۆشكراوه چاره‌سه‌ر بكات له‌به‌ر ئه‌وه‌ی هه‌ر دواكه‌وتنێكی تر گوێبیستمان ده‌كات به‌ڕوداوی تاوانكاری كاره‌ساتبار .\n1 كۆرۆنا وێستگه‌ی لێبوردن‌و ئاشته‌وایی\n2 كۆرۆناو كورد


کرێکارێکی شارەداریی سنە، مۆڵەتی ئامادەبوونی لە کێبڕکێکانی ئاسیای وەرگرت\n18:29 - 10 پووشپەڕ 2719\nکوردستان میدیا: کرێکارێکی شارەداریی سنە، مۆڵەتی ئامادەبوونی لە کێبڕکێکانی ئاسیای لە وڵاتی "هۆنگ کۆنگـ"دا بەدەست هێنا.\n"کورش فەرهادی"، کرێکارێکی شارەداریی سنە، لە نۆزدەهەمین دەورەی کێبڕکێی هەڵاتنی کەمئەندامان، لە بواری ''بازدانی سێ هەنگاو''، پلەی یەکەمی بەدەست هێنا و توانی مۆڵەتی ئامادەبوونی لە کێبڕکێکانی ئاسیا لە وڵاتی "هۆنگ کۆنگ"، لە ساڵی ٢٠١٩دا بەدەست بهێنێت.\nئەم کرێکارە، هەتا ئێستا توانیویە سێ میداڵی زێڕ، زیو و بۆڕۆنزی لە کێبڕکێکانی جیهانی لە سوئێد، پلەی زێڕی بواری بازدانی ئاسیای لە مالێزی، سێ میداڵی زێڕی کێبڕکێکانی نێودەوڵەتی لە توونێس و پلەی زێڕی قارەمانیەتیی جیهان لە تایلەندا بەدەست بێنێت و لە کارنامەی خۆیدا پلەی قارەمانیەتی تۆمار بکات.\n١٢٢ یاریزان لە ١٨ پارێزگای ئێراندا، لە نۆزدەهەمین خولی کێبڕکێی هەڵاتنی کەمئەندامان، کە لە شاری ئەردەبێڵ بەڕێوەچوو، بەشدارییان کردبوو کە "کورش فەرهادی"، کرێکارێکی شارەداریی سنە، وەکوو ئەندامی تیمی پارێزگای سنە لەم کێبڕکێیانەدا بەشداریی کرد.\nهەواڵەکانی ناوەندی هەواڵی تیشک، پێنجشەممە ٢٦ی خاکەلێوەی ١٤٠٠


Strict Standards: Only variables should be assigned by reference in /storage/content/90/1008990/pdki.be/public_html/plugins/system/yvbbcode/yvbbcode.php on line 134 Strict Standards: Only variables should be assigned by reference in /storage/content/90/1008990/pdki.be/public_html/plugins/system/yvbbcode/yvbbcode.php on line 148 Strict Standards: Only variables should be assigned by reference in /storage/content/90/1008990/pdki.be/public_html/plugins/system/yvbbcode/yvbbcode.php on line 112 مەنسوور ئاروەند، زیندانیی سیاسیی کورد لە سێدارە درا\nبڵاوكراوەتەوە لە سێ شەممە, 16 6 2015 08:54 | | | سەردانەكان: 1056\nراپۆرتە بڵاوکراوەکان لەلایەن هەواڵدەرییە مافی مرۆڤییەکانەوە، باس لەوە دەکەن کە حوکمی لە‌سێدارەدانی مەنسوور ئاروەند، زیندانیی سیاسیی کورد، جێبەجێ کراوە.\nبەپێی راپۆرتی ماڵپەڕی کوردستان میدیا، رۆژی یەکشەممە ریکەوتی ٢٤ی جۆزەردانی ١٣٩٤ی هەتاوی، حوکمی لەسێدارەدانی مەنسوور ئاروەند، زیندانیی سیاسیی کورد لە زیندانی میاندواو بەڕێوەچوو.\nبڵاو کردنەوەی راپۆرتی حوکمی لەسێدارەدانی مەنسوور ئاروەند لەلایەن میدیا مافە مرۆڤییەکان لەحاڵێکدایە کە ئەم زیندانییە سیاسییە کوردە، رۆژی پێنجشەممە رێکەوتی ١٧ی بانەمەڕی ١٣٩٤ی هەتاوی، لەلایەن مەئموورانی ئیدارەی ئیتلاعات لە زیندانی مەهابادەوە بۆ زیندانی میاندواو راگوێزرابوو.\nدەوترێت کە پاش پەیوەندی گرتن لەلایەن بەرپرسانی زیندانی میاندواوەوە لەگەڵ بنەماڵەی مەنسوور ئاروەند، داوا کراوە کە سەردانی زیندان بکەن.\nپاش سەردانی بنەماڵەی مەنسوور ئاروەند، هەواڵی بەڕێوەچوونی حوکمی لەسێدارەدانی کوڕەکەیان لەلایەن بەرپرسانی زیندانەوە پێیان راگەیەندراوە بەڵام تەرمی ئەم زیندانییە سیاسییە کوردە بە بنەماڵەکەی نەدراوەتەوە.\nبڵاو کردنەوەی هەواڵی بەڕێوەچوونی حوکمی لەسێدارەدرانی ئەم زیندانییە سیاسییە کوردە لە حاڵێکدایە کە رێکەوتی ٨ی سەرماوەزی ساڵی رابردوو، پاش راگواستنی لە زیندانی ئورمیەوە بۆ زیندانی مەهاباد بە شێوەی زارەکی راگەیەندرابوو کە حوکمەکەی لەلایەن دیوانی باڵای وڵاتەوە بە یەک پلە دابەزین بووەتە زیندانی هەتا هەتایی، بەڵام دەوترێت کە داشکاندنی حوکمی ئەم زیندانییە سیاسییە بە شێوەی فەرمی پێی رانەگەیاندرابوو.\nمەنسوور ئاروەند زیندانیی سیاسیی کوردی خەڵکی مەهاباد، مانگی جۆزەردانی ١٣٩٠ی هەتاوی لە ماڵەکەیدا دەسبەسەر و لە مانگی خەرمانانی ١٣٩١ لەلایەن لقی یەکی دادگای ئینقلانی شاری مەهابادەوە بە تۆمەتی ''موحاربە'' لە رێگەی ''هاوکاریی حیزبێکی کوردیی دژبەری رێژیم'' حوکمی ئیعدامی بەسەردا سەپا.\nلەو پێوەندییەدا، لە کۆتایی رێبەندانی سالی رابردوو، سامان نەسیم زیندانیی سیاسیی کورد وێڕای ٥ زیندانیی سیاسیی کوردی مەحکووم بە سێدارە بە ناوەکانی "یوونس ئاقایان، حەبیبووڵڵا ئەفشاری، عەلی ئەفشاری، سیروان نژاوی و ئیبراهیم شاپوری بۆ ژووری تاکەکەسیی زیندانی ئورمیە راگوێزران و پاش ئەوە راپۆرتگەلێک لە بارەی جێبەجێ‌بوونی حوکمی لەسێدارەدانی ئەم ٦ زیندانییە سیاسییە بڵاو کرانەوە.


چاودێرانی ئەوروپایی: ڕیفراندۆمەکەی تورکیا بەپـێی پـێوەرە نێودەوڵەتیـیەکان ئەنجام نەدراوە\nدوو شاندی ئەوروپایی کە چاودێری ڕیفراندۆمەکەی ڕۆژی یەکشەممەی تورکیایان کرد دەڵێن هەڵمەتی ڕیفراندۆمەکە و پـرۆسەی دەنگدانەکەی و جیاکردنەوەی دەنگەکانی بەپـێی پـێوەر نێودەوڵەتیـیەکان نەبوون.\nسیزار فلۆرین برێدا سەرۆکی شاندی کۆمەڵەی پەرلەمانی ئەنجومەنی ئەوروپا و تانا دی زوولوویتا سەرۆکی ئۆفیسی دامودەزگا دیموکراتیـیەکان و مافی مرۆڤ لە ڕێکخراوی ئاسایشی و هەماهەنگی یەکێتی لە ئەوروپا ئەمڕۆ دووشەممە لە کۆنگرەیەکی ڕۆژنامەوانی هاوبەش لە ئەنکەرە تێبینیـیەکانی خۆیان لەسەر ڕیفراندۆمەکە ڕاگەیاند.\nدەڵێن هەڵمەتی بانگەشەی پـێش پـرۆسەی دەنگدانەکە یەکسانی تێدا نەبووە و لایەنگرانی ئەرێ بۆ هەموارکردنی دەسـتور زیاتر هەلیان بۆ ڕەخسابوو بەراورد بەوانەی لە دژی گۆڕینی دەسـتورن. هەروەها باس لەوە دەکەن لە دوایـین ساتدا گۆڕانکاری لە شێوازی جیاکردنەوەی دەنگەکان کراوە، ئەمەش ئاماژەیە بۆ بڕیارە لەناکاوەکەی کۆمسیۆنی هەڵبژاردنەکان بەوەی دەنگی ئەو کارتانەش هەژماردەبکرێن کە مۆریان لەسەر نیـیە.\nئاماژە بۆ چوارچێوە یاسایـیەکانیش دەکەن، دەڵێن بەس نەبووە بۆ ئەنجامدانی ڕیفراندۆمێـکی بە ڕاست دیموکراتیـیانە.\nخانم تانا دی زوولوویتا گوتیشی دانیشتوانی ناوچەکانی باشوری ڕۆژهەڵاتی وڵاتەکە (ناوچە کوردیـیەکان)، بەهۆی ئۆپەراسیۆنە لەشکریـیەکان ناچاربوون ماڵ و حاڵی خۆیان جێبهێڵن و دووچاری گرفت بوون کاتێک ویستوویانە دەنگی خۆیان بدەن.


لەو دڵەی مارییا بۆ هەمووان! | ماڵێک لە ئاسمان\nئەمەش خوێندنەوە نییە هێندەی ئەوەی چەند هەستێكی خۆمە دوای خوێندنەوە بۆم دروست بووە كە بۆ یەكێكە لەو تازەترین ڕۆمانانەی كە تازە كەوتۆتە بازاڕەوە و زۆر بە چێژەوە خوێندمەوە رۆمانی ( دڵێك بۆ مارییا) یە كە (گرێتێلسە هۆڵم) نووسیویەتی و (نەوزاد باراوی) لەسودییەوە كردویەتیە كوردی و دەزگای چاپ و پەخشی سەردەم بڵاویكردۆتەوە.\nنووسەری ئەم رۆمانە خەڵكی دانیماركە و ساڵانێكی زۆر خەریكی كاری رۆژنامەنووسی بووە، هەرچەندە لەسەر ئاستی جیهانی زۆر بەناوبانگ نییە وبڕواش ناكەم بەرهەمی دیكەی كرا بێت بەكوردی جگە لەم بەرهەمە بەڵام ئەم ڕۆمانەی دەكرێت بە یەكێك لە بەرهەمە جوانەكان ناوزەد بكەین.\nمارییا كچێكی چواردە ساڵانە و پێویستی بە دڵێك هەیە بۆی دابنرێت، ئەم نەخۆشییەش وەهای لێ كردووە هەمیشە لە ژێر چاودێری دایك و باوكی و تەنانەت پزیشكەكان بێت.\nمارییا سەرەڕای ئەوەی چاوەڕێی دڵێكی دیكەیە كەچی هەمیشە دەست لەیەخەی ژیان ناكاتەوە و لە شەڕكردن لەسەر بەها جوانەكانی وەك خۆشەویستی و دادپەروەریی و ئاشتیی و پێكەوەژیانی كەسەكان كۆڵ نادات.\nباوكی مارییا كە كاری فیتەری دەكات هەمیشە بە دەگمەن قسە دەكات و دڵیشی پڕیەتی لە خۆشەویستی، دایكی مارییاش كە پاكوتەمیزی توشی نەخۆشی دەروونی كردووە هەمیشە لە خەمی پاككردنەوەی ماڵەكەیدایە.\nجەنگی مارییا جەنگكردنە لەگەڵ كاتدا، دەیەوێت لە رێگا نووسینەوەی یادەوەرەییە رۆژانەییەكانی خۆیەوە بۆ خوشكە یەك ساڵانەكەی پێمان بڵێت هەرچەندە مردن نزیكتر بێتەوە و من دڵێكی دیكەم دەست نەكەوێت من زیاتر شێلگیرترانە دەبم بۆ ژیان، من لەبری دڵی كەسێكی دیكە دڵی كەسێكی دیكەم دەوێت!.\nكتوپڕ ماركۆس دەناسێتـ، ماركۆس كە بە (تاوانبارەكە) ناسراوە و پێشتر تۆمەتی دیكەی بەسەردا ساغبوەتەوە و هێشتا پانزەساڵی پڕ نەكردۆتەوە لە كۆپنهاگنەوە دێت و سەرلەنوێ دڵێكی دیكەی پێ دەبەخشێت.\nماركۆس رۆژێك خۆی دەكات بە ماڵی مارییا بۆ ئەوەی هەندێك پارەی بۆ سەفەر دەستكەوێت و ئەو شارە بەجێبهێڵێت، چەكمەج و سەررەفەی مێزەكان دەگەڕێت، مارییا كە پێی دەزانێت پێی دەڵێت مەگەڕێ جگە لە ئاگاهێنەوەیەك بۆ ئەوەی هەركاتێك دڵێكی نوێم دەستكەوت زەنگ لێ بدات هیچی دیكەی لێ نییە.\nپاشتر لەقوتابخانە مارییا عاشقی ماركۆس دەبێت و لەنامەیەكدا هەستی خۆی بۆ دەردەبڕێت.\nهاوتەریب بەنزیكبوونەوەی مەرگی مارییا عەشقیش تا دێت پەرە دەسێنێت.\nمارییا سەرەڕای نەخۆشی و عەشقەكەشی كەچی كاتێك مامۆستاكەیان كە بە گرێبەست دامەزراوە لەسەر ئەوەی چەپخوازە و پشتگیری كۆچبەران و داوای ئاشتی و ئازادی دەكات لە كارەكەی دووردەخرێتەوە لەگەڵ هاوڕێكانیاندا خەریكی كۆكردنەوەی ئیمزا و نارەزایی دەربڕینە دژی ئەو كارە.\nئەم رۆمانە سەرەڕای ئەوەی رۆمانێكە پڕە لە عەشق پڕپڕیشە لە خەباتكردن بۆ مافی كۆچبەران و جیاوازینەكردن لەن ێوان هاوڵاتیانی دانیماركی و كۆچبەران كە هەندێك كەس وەك (قەشە)ی شارەكە بە مەترسیان دەزانن چونكە زۆربەیان موحەمدین و داهاتوی دانیمارك دەخەنە مەترسیەوە.\nئەم رۆمانە رۆمانێكە بۆ گێڕانەوەی خۆشەویستی و دوركەوتنە لە سێكس لەو تەمەنەدا هەر بۆیە كاتێك مارییا و ماركۆس شەوێك پێكەوە دەخەون و ئاننا و عومەریش لە ژورێكی دیكەدا دەخەون دواتر مارییا بە ئاننا دەڵێت (من و ماركۆس جوتبوونمان نەبووە!)\nئاننا دەڵێت (ئەی خەریكی چی بوون؟) مارییا دەڵێت (ماچمان كرد و دوایش نووستین).\nئەمە لەو شەوەدا ڕوی دا كە هەموو شتێكی تیادا قڵبویەوە و ریتمی رۆمانەكە و ژیانی مارییاش دەگۆڕێت.\nرودواوەكەش بەم شێوەیە بوو: باوك و دایكی مارییا بریاردەدەن بڕۆن بۆ شارێكی دیكە و بۆ ئەوەی مارییاش بەتەنیا نەبێت ئاننای هاوڕێی لەلا جێدەهێڵن، مارییاش هەرچەندە (خۆی بەتاوانبار دەزانێت كە بەدایكی نەوتووە) بریار دەدات ماركۆس بانگ بكات بۆ ماڵ خۆیان، ئانناش كە بەدزیی ماڵ خۆیانەوە عاشقی كۆچبەرێكە بەناوی عومەر ئەویش بانگ دەكات بۆ ماڵی مارییا.\nشەو دواتر كە هەریەكەیان دەرۆنە ژوورێكەوە كتوپڕ درەنگانێك دایك و باوكی مارییا بەهۆی ئەوەی كچە یەك ساڵانەكەیان توشی سورێژە دەبێت دەگەڕێنەوە هەمویوان لە ناو جێگادا دەگرن.\nهەر ئەو شەوە دایك و باوكی ئاننا كە خۆیان بە پێشكەوتنخواز و بەرپاكەری شۆڕشی سێكسی دەزانن ئاننا بە زللە دەبەنەوە و دایك و باوكی مارییاش عومەر دەردەكەن.\nدواتریش دایكی مارییا دەروات بۆ لای ماركۆس و دەڵێت ئەم شارە جێنەهێڵیت لای پۆلیس شكات دەكەم، ئیدی سەرلەنوێ دڵەكەی مارییا نەخۆش دەكەوێت و چەند رۆژ دواتر بریار دەدات دوای رۆشتنی ماركۆس ئەمیش بڕوات.\nبەڵام دڵی هێندە بواری پێ نادات زۆر دووركەوێتەوە و كاتێك بەئاگادێتەوە لەنەخۆشخانە دایكی و باوكی بەسەریەوە وەستاون........\nجوانی ئەم رۆمانە زمانە سادەكەی و پرسیارە قووڵەكانیەتی ، بەراستی ئەم رۆمانە رۆمانی مێردمناڵانە\nمن خۆم تەمەننام دەكرد لە مێردمنداڵیمدا بمخوێندبایەتەوە بەڵام حەیف! هەرچەندە تام وچێژێكی تایبەتی هەیە بۆ گەورەكانیش، ناكرێت ئەوەش لەبیربکەین زمانی وەرگێڕانەكەی زمانێكی جوان و خۆش و سەركەوتووە.\nئێمە دەبێت لەبری ئەوەی داوای دڵێك بكەین بۆ مارییا هەق وایە ئەم رۆمانە بخوێنینەوە بەدوای دڵێكی نەخۆشی وەك ئەوەی مارییادا بگەڕێین بۆ هەمووان.!.


ئەوروپییەکان ڕوو لە ژیانی ناو سروشت دەکەن\nفۆتۆگرافەرێک ماوەی چەند ساڵێک دەچێتە ناو ئەو کەسانەی لە وڵاتە جیاوازەکانی ئەوروپا لەدەرەوەی شارەکان و لەناو سروشتدا ژیان بەسەر دەبەن تا شێوازی ژیانی ئەو کەسانە بگوازێتەوە.\nئەنتۆنی بوری، فۆتۆگرافەری فەڕەنسی چەندین ساڵی تەرخان کرد بۆ گەڕان لە ئەوروپادا بەمەبەستی وێنەگرتنی ئەو کەس خێزانانەی لە دەرەوەی شارەکان و دوور لە هەموو تەکنەلۆژیایەک لە سروشتدا ژیان بەسەر دەبەن.\nفۆتۆگرافەرەکە دەڵێت: "لە ساڵی 2010ەوە بەناو ئەوروپادا گەڕام بۆ بینینی ئەو ژن و پیاوانەی کە بڕیارێکی ڕادیکاڵانەیان دابوو بۆ ژیان لەدەرەوە شارەکان، بەو خواستەی پشت بکەنە ئەو شێوازە ژیانەی لەسەر بنەمای خۆدەرخستن و بەرخۆری دروست کراوە".\nفۆتۆگرافرەکە باس لەوە دەکات، بۆ ئەوەی لە شێوازی ژیانی ئەو کەسانە و هۆکاری بڕیارەکەیان تێ بگات، لەلای هەندێکیان بۆ چەند مانگێک ماوەتەوە و لەگەڵیاندا ژیاوە.\nلە میانی سەردانەکانیدا، ئەنتۆنی بوری چاوی بە چەندین کەسی جیاواز کەوتووە، لەوانە سابینێ، کە مامۆستای فەلسەفە و ئەدەبیات بووە و ئێستا لەگەڵ مێردەکەیدا سەرقاڵی بەخێوکردنی مانگان لە شوێنێکی دوورە دەستدا.\nلە ئێستادا بزوتنەوەیەک لە کیشوەری ئەوروپا سەریهەڵەداوە بەناوی "گەڕانەوە بۆ خاک" کە ئامانجی گەڕاندنەوەی ژیانە بۆ ناو سروشت و دوور لە شارەکان، تا دێت ژمارەی ئەو کەسانەی پەیوەندی دەکەن بەو بزوتنەوەیەشەوە ڕوو لە زیادبوون دەکات.


ڕووسیا بڵاوبوونه‌وه‌ی ته‌نۆچكه‌ی تیشكده‌ری به ئاسمانی وڵاتدا ڕاگه‌یاند\n4 رۆژ پێش ئێستا 766 جار خوێنراوەتەوە\nدوای ئه‌وه‌ی پێنجشه‌مه‌ی ڕابردوو ته‌قینه‌وه‌یه‌ك له بنكه‌یه‌كی هێزی ده‌ریایی ڕووسیا ڕوویدا و به‌هۆیه‌وه دوو كه‌س گیانیان له‌ده‌ستدا، دوێنێ حكومه‌تی ڕووسیا بڵاوبوونه‌وه‌ی ته‌نۆچكه‌ی تیشكده‌ری به ئاسمانی وڵاتدا ڕاگه‌یاند.\nده‌زگای كه‌شناسیی ڕووسیا بڵاویكرده‌وه، تیشكاوه‌ری (ڕادیۆ ئه‌كتیڤیتی) له ئاسمانی ڕووسیادا به ڕێژه‌ی چوار بۆ 16 هێنده‌ی ئاستی ئاسایی خۆی به‌رزبووه‌ته‌وه، ئه‌وه‌ش به‌پێی سه‌رچاوه‌كانی هه‌واڵ دڵه‌راوكێی لای دانیشتوانی شاری سه‌ڤه‌رێدۆڤینسك، ئه‌و شاره‌ی ته‌قینه‌وه‌كه‌ی تیادا ڕوویدا دروستكردووه و ترسی دووباره‌بوونه‌وه‌ی كاره‌ساتی چێرنۆبڵی لا دروست كردوون.\nجێگه ئاماژه‌یه، ته‌نۆچكه‌ی تیشكده‌ر، بریتییه له‌و ته‌نۆچكانه‌ی چالاكن و پڕ وزه‌ن.\nسه‌رچاوه‌ی تیشكه مه‌ترسیداره‌كانیش بریتییه له ناووكی یۆرانیۆم، كه به شێوه‌یه‌كی خۆكارانه‌ی به‌رده‌وام ئه‌و تیشكدانه‌وه‌یه ڕووده‌دات، به‌بێ هیچ كاریگه‌رییه‌كی په‌ستانی هه‌وا و پله‌ی گه‌رما.


توێژینەوە تازەکان و دەرەنجامەکانیان؛ ڕیشەی ناڕەزایەتییەکانی بەفرانباری ٩٦ چی بوون؟ -\nوەرزنامەی “توێژینەوەی کۆمەڵایەتی” لە نوێ‌ترین ژمارەکەی‌دا، توێژینەوەیەکی تێروتەسەلی دەربارەی ڕیشەکانی ناڕەزایەتیی خەڵک لە بەفرانباری ١٣٩٦دا بڵاو کردۆتەوە. دەرەنجامی بۆچوونی ٢٥٠ کارناس دەری‌دەخەن کە هۆکارگەلێکی وەک “گەندەڵیی ئابووری”، “هەڵاواردن” و “نایەکسانیی کۆمەڵایەتی” کە بوونە هۆی نادادپەروەریی دادوەری، هەژاری و بی‌بەش‌کردنی زۆرینەی خەڵکی ئێران، دەوری بنەڕەتییان هەبووە لە شکڵ‌گرتنی ناڕەزایەتییەکانی ئەو ساڵەدا.\nئەم توێژینەوە هەروەها پەرژاوەتەسەر دەوری کۆمەڵێک فاکتەری وەک “بێ‌بەشکاریی ڕێژەیی” لەوانە ڕادەی بەرزی بێ‌کاری، گەندەڵیی ئابووریی بەرپرسانی دەوڵەتی و ڕووبەڕوونەبوونەوەی پێوست لەگەڵ گەندەڵکارانی ئابووری.\nڕەفتارە جەمعییەکان لە کۆمەڵگادا دەتوانن لە چوارچێوەی کۆمەڵێک نائارامیی وەک شۆڕش، پێکدادان و ناڕەزایەتییە سیاسی و مەدەنییەکان‌دا خۆیان دەربخەن. حەوتی بەفرانباری ١٣٩٦، یەکێکە لە گرینگ‌ترین ڕۆژەکان لە مێژووی کۆماری ئیسلامیی ئێران‌دا کە ڕەفتارێکی کۆمەڵایەتیی ناڕازییانە لە شاری مەشهەد سەری‌هەڵدا و بە خێرایی و لە ماوەی چەند ڕۆژدا دەیان شاری‌تری ئێرانی گرتەوە.\nبنەڕەتی ئەم ناڕەزایەتییە، سەرەڕای هەموو جۆرە شیکاری و شرۆڤەکردنی سیاسی و ئەمنییەتی، ناڕەزایەتی بوو بە گرانییە سەرسووڕهێنەرەکان کە تەنگی بە خەڵک هەڵچنیبوو و لێی وەزاڵە هاتبوون.\nکرماشان، هەمەدان، ئیسفەهان، ئەهواز، قوم، ساری، زاهیدان، قەزوین، لوڕستان، قوچان و ساوە لە شارانە بوون کە بەفرانباری ١٣٩٦ تێیان‌دا دەنگی ناڕەزایەتیی خەڵک بەرز بووەوە و هەڵبەت لە لایەن پۆلیس و هێزە ئەمنییەتییەکانەوە، هەر هەموویان سەرکوت کران.\nئەم ڕەفتارنە تا ڕادەیە کۆمەڵێک ناڕەزایەتیی ڕێبەرایەتیی‌نەکراوی جەماوەری بە گرانی بوون کە پاناییەکەی وردە وردە بەرین بووەوە و بنەڕەتی سیستمی کۆماری ئیسلامیی کردە ئامانج؛ لووتکەی ئەم ناڕەزایەتییانە، خەزەڵوەری ١٣٩٨ بوو.\nناڕازییەکانی هەر دوو ساڵەکە، پتر سەر بە توێژی کەم‌دەست و هەژاری کۆمەڵگای ئێران بوون کە بەرپرسانی کۆماری ئیسلامی بە “موستەزعەف” ناودێری دەکردن و پتر لە ٤٠ ساڵە ئەوانە بە پشتیوان و پاڵپشتی خۆیان دەناسێنن. بەڵام بەرفرانباری ١٣٩٦ و خەزەڵوەری ١٣٩٨ ئەم بڵقە تەقی و دەری‌خست کە ئەم چینە کانگای زۆرترین ئاستی ناڕەزایەتییەکانە بەرامبەر بە شێوازی کارکردنی سیستمی کۆماری ئیسلامیی ئێران.\nڕاپۆرتە فەرمی و نافەرمییەکان دەڵێن ناڕازییانی مانگی بەفرانبار ١٣٩٦ و خەزەڵوەری ١٣٩٨ پتر سەر بە توێژی هەژاری کۆمەڵگا و ئەو توێژانە بوون کە هەستیان دەکرد لە لایەن بەرپرسانی گەندەڵ و ناکارامەی کۆماری ئیسلامییەوە نادیدە دەگیرێن.\nشێوازی ناڕەزایەتیی تێکدەرانە و دروشمە ڕادەیکاڵەکانیشیان دەلالەت بوو لە هەبوونی ڕقێک کە دەرەنجامی کەڵەکەبوونی هەستی بچووک‌کردنەوە، هەڵاواردن و جیاوازیی چینایەتییە.\nوەرزنامەی توێژینەوەی کۆمەڵایەتی لە نوێ‌ترین ژمارەکەی‌دا، توێژینەوەیەکی تێروتەسەلی لە ژێر ناوی “بێ‌بەشکاریی ڕێژەیی و تواناسازی بۆ قەیرانی کۆمەڵایەتی” بڵاو کردۆتەوە و نیشانی داوە ڕیشەکانی ناڕەزایتەییەکەی بەفرانباری ١٣٩٦ دەگەڕێتەوە بۆ کوێ.\nلەم توێژینەوەدا، ٢٥٠ کەسی شارەزای زانستی و مامۆستای زانکۆ بەشدارییان کردووە کە بەرەنجامی بۆچوونەکانیان دەری‌دەخات گەندەڵیی ئابووری، هەڵاواردن و نایەکسانیی کۆمەڵایەتی کە بۆتە هۆی نادادپەروەریی دادوەری، هەژاری و بێ‌بەشکاریی زۆرینەی خەڵکی ئێران، دەوری بنەرەتییان هەبووە لە ناڕەزایەتییەکانی ساڵی ١٣٩٦دا.\nئەم توێژینەوە پەرژاوەتەسەر دەوری کۆمەڵێک فاکتەری وەک “بێ‌بەشکاریی ڕێژەیی” لەوانە ڕادەی بەرزی بێ‌کاری، گەندەڵیی ئابووریی بەرپرسانی دەوڵەتی و ڕووبەڕوونەبوونەوەی پێوست لەگەڵ گەندەڵکارانی ئابووری بۆ سەرهەڵدانی ئەم ناڕەزایەتییانە.\nنوخبە بەشدارەکان لەم توێژینەوەدا، باسی “گەندەڵیی ئابووری”یان وەک گرینگ‌ترین هۆکاری سەرهەڵدانی ناڕەزایەتییەکان لە ئێران‌دا کردووە. خشتەکەی خوارەوە پشکی هەر یەکە لە فاکتەرەکانی بێ‌بەشکاریی ڕێژەیی لە سەرهەڵدانی ئەم ناڕەزایەتییانە دیاری و دەستنیشان کردووە:\nبێ‌بەشکاریی و هەژاری لە پاڵ نایەکسانیی کۆمەڵایەتیی کە زادەی نادادپەروەریی دادوەری، هەژاری و بێ‌بەشکاریی زۆرینەی خەڵکی ئێرانە، بە فاکتەرە گرینگەکانی شکڵ‌گرتنی ناڕەزایەتییەکان دانراون.\nلە کۆمەڵگایەک‌دا کە گەندەڵیی ئابووری بەردەوام تەشەنە دەستێنێت، بێ‌گومان نادادپەروەریی کۆمەڵایەتی، دادوەری و سیاسیش ڕوودەدات، بێ‌کاری و بێ‌بەشکاری پەرەدەستێنێت، بێ‌متمانەیی بە سیستم لە ڕێگەی بەرین‌بوونەوەی گەندەڵی، نادادپەروەری و بەڵێنە پڕوپووچەکانی بەرپرسانیش زیاد دەکەن کە یەکێک لە دەرەنجامەکانی، کرداری ناڕەزایەتیی جەمعیی  بوو لە سەر شەقامەکانی ئێران.\nخەڵک بە گشتی و ناڕازییانی سەرشەقام بە تایبەتی لە ئێران‌دا لەو باوەڕەدان کە گەندەڵی تان‌وپۆی بونیادەکانی کۆماری ئیسلامیی ئێرانی گرتۆتەوە و هەر ئەمەیش بۆتە یەکێک لە گرینگ‌ترین هۆکارەکانی ناکارامەیی وەها سیستمێک.\nلە ڕوانگەی خەڵکەوە، تەنانەت بەشێک لە خەڵک و ناوەندە درێژکراوەکانی سیستمەکەیش نەماوە بە گەندەڵی ئالوودە نەبووبێت و ئەم وێنایەی کە گەندەڵی هەموو کەرتەکانی گرتۆتەوە، لە ناو خەڵک‌دا بە زۆری بەدی دەکرێت. سەرباری ئەمە، دەسڕانەگەیشتنی خەڵک بە خزمەتگوازرییە بانکییەکان، هەستی ناڕەزایەتیی لەناویان‌دا زۆر تووند کردۆتەوە؛ بە تایبەت ئەوەی کە بەشێکی بەرچاوەی دۆسییەکانی گەندەڵیی ئابووری کە لە چەند ساڵی ڕابردوودا هاتنە ئاراوە، پێوەندییان بە گەندڵیی بانکییەوە هەبووە و هەر ئەمەیش بۆتە هۆی شکڵ‌گرتنی ئەم بڕوا گشتییە کە خزمەتگوزارییە بانکییەکان بە ژمارەی درشت و قەبەوە دراونەتە دۆستان، خزمان و دەسەڵاتداران و خەڵکەکە بە گشتی، نەیانتوانیوە قەرزی بانکی تەنانەت بە ڕێژەیەکی کەمیش لە بانکەکان وەربگرن.\nبەم پێیە، خەڵک لە لایەکەوە خۆیان بە بێ‌بەش دەزانن لە خزمەتگوزارییە بانکییەکان و لە لایەکی‌تریشەوە، چاویان لێیە ژمارەیەک کەس چیان پێ‌خۆش بێت دەیکەن. لە دەرەنجام‌دا، هەستی ناڕەزایەتی و هەڵاواردنێکی زۆر گەورە لەناویان‌دا شکڵی گرتووە.\nلەم توێژینەوەدا هەروەها ئاماژە کراوە بە فاکتەری “بێ‌متمانەیی بە سیستم” وەک یەکێک لە فاکتەرەکانی شکڵ‌گرتنی ناڕەزایەتییەکان کە ئەمە وەک خۆی، واتە ئاماژەدان بە فاکتەری بێ‌متمانەیی خەڵک بە سیستمی کۆماری ئیسلامیی ئێران لەناو توێژینەوەکان‌دا تاکوو ئێستا نموونەی نەبووە.\n“ئیستبدادی ئایینی” یەکێکی‌ترە لە فاکتەرەکانی بەرباسی ئەم توێژینەوەیە کە وەک یەکێکی‌تر لە فاکتەرەکانی شکڵ‌گرتنی بێ‌بەشکاریی ڕێژەیی لەناو خەڵکی ئێران‌دا ئامادەیە.\nپشک و قورسایی ئەم دوو فاکتەرە بێ‌گومان زیاترن لە دەرەنجامە فەرمییەکانی ئەم توێژینەوە بەڵام پێ‌دەچێت بەربەستەکان و تێبینییە سیاسییە باڵادەستەکان، ڕێگر بن لە دیاری‌کردنی ڕادەی ڕاستەقینەی قورسایەکانیان لەم توێژینەوە و باقیی توێژینەوەکان‌دا وەک فاکتەرە سەرەکییەکانی ناڕەزایەتییە گشتییەکان لە ئێران‌دا.\nوەرزنامەی “زانستی سەربازی”ی پۆلیسی پارێزگای سمنانیش لە تازەترین ژمارەی‌دا توێژینەوەیەکی دەربارەی ڕیشەکانی شکڵ‌گرتنی ناڕەزایەتییەکانی خەزەڵوەری ١٣٩٨ بڵاو کردۆتەوە و ڕیشەکانی ئەم ناڕەزایەتییانەی لە گۆشەنیگایەکی‌ترەوە خستۆتە بەرباسەوە.\nئەم توێژینەوە بۆ یەکەم‌جار پانایی ئەم ناڕەزایەتییانەی دیاری کردووە و نووسیویەتی لەناو دەیان شاری ئێران‌دا بۆ بۆنەی گران‌کردنی نرخی بێنزینەوە نائارامی و ناڕەزایەتی سەریهەڵداوە.\nپۆلیس وەک باقیی برپرسانی کۆماری ئیسلامی، لەم توێژینەوەدا هەوڵی داوە ڕەوتە “هەڵگەڕاوەکان” و “دوژمنانی دەرەکی” بکاتە بەرپرس و هۆکاری سەرەکیی ناڕەزایەتییە سەراسەرییەکان لە ئێران‌دا.\nساڵی ١٣٩٨یش وەرزنامەی “زانستی سەربازی”ی پۆلیسی پارێزگای لوڕستان توێژینەوەیەکی سەبارەت بە ڕیشەکانی شکڵ‌گرتنی ناڕەزایەتییەکانی بەفرانباری ١٣٩٦ لە شاری خوڕەماباد بڵاو کردەوە و نووسیبووی هەستی بێ‌بەش‌کردنی ڕێژەیی گرینگ‌ترین فاکتەری شکڵ‌گرتنی ئەم ناڕەزایەتییانە بووە.\nئەم توێژینەوە هەروەها هۆشداریی دابوو لە نێوان ڕادە و تووندیی سەرکوتی دەوڵەتی لەگەڵ هەستی بێ‌بەش‌کردنی کۆمەڵایەتی‌دا پێوەندییەکی ڕاستەوخۆ هەیە و هەرچی سەرکوتەکان زیاتر بن، خەڵکەکە هەستێکی زیاتر بە بێ‌بەش‌کردنیان دەکەن؛ بابەتێک کە پتر لە ٤٠ ساڵە بەرپرسانی کۆماری ئیسلامی نادیدەیان گرتووە و بە سەرکوتی بچووک‌ترین ناڕەزایەتییەک، پانایی ناڕەزایەتییەکان لەو سیستمە زیاتر دەکات و گەیشتۆتە ڕادەیەک کە ئێستا گوتاری “ڕووخان” بۆتە سەرەکی‌ترین خواستی زۆرینەی خەڵک لە سەرتاسەری ئێران‌دا.\nPrevious پێوەندی نەوت و دولاری ئەمریکی


موسڵمانانی هیندستان دژی گوتاری سیاسی لەسەر پێغەمبەر موحەمەد خۆپیشاندان دەکەن\nپۆلیسی هیندستان ڕۆژی هەینی ڕووبەڕووی خۆپیشاندانی گەورە بووەوە کە خەڵکی لانیکەم دوو شاری هیندستان بەردیان دەهاوێشت وەکو نارەزایەتی دەربڕین دژی ئەو لێدوانانەی دوو ئەندامی پێشووی پارتی دەسەڵاتدار لە سەر پێغەمبەر موحەمەد کردبوویان.\nدوای ئەوەی لە کۆتایی مانگی ئایار و سەرەتای ئەم مانگەدا دوو بەرپرسی پارتی بەھاراتیا جاناتا (BJP) لێدوانیان لەسەر ژیانی تایبەتی پێغەمبەر موحەمەد دا، حکومەتی سەرۆکوەزیران نارێندرا مودی ڕووبەڕووی کاردانەوەی موسڵمانانی ناوخۆ و دەرەوە بووەتەوە، لە نێویاندا ژمارەیەک وڵاتی کەنداو.\nیەکێک لەو بەرپرسانە، گوتەبێژ نوپور شارمایە کە لە کارەکەی هەڵپەسێردراوە. بەرپرسەکەی دیکەش لە لایەن پارتەکەیەوە دەرکراوە.\nئەم خۆپیشاندانانە دەریدەخەن دەرکردنی ئەو بەرپرسانە پێناچێت توڕەیی خەڵکی دامرکاندبێتەوە. هەندێک لە موسڵمانان، کە کەمینەن لە هیندستان، هەست بە زیادبوونی فشار دەکەن لە ژێر دەسەڵاتی پارتی ناسیۆنالیستی هیندۆسی BJP دا کە دێتە سەر پرسەکانی ئازادی پەرستن و پۆشینی لەچک (حیجاب).\nلە شاری پرایاگراجی ویلایەتی ئۆتار پرادێشی وڵاتەکە، پۆلیسی کۆنترۆڵکردنی خۆپیشاندان بە قەڵغانەوە گازی فرمێسک ڕێژیان دژی خۆپیشاندەرانی ڕۆژی هەینی بەکارهێنا. ڤیدیۆی ڕۆیتەرز دەریدەخات ئەو شەقامەی خۆپیشاندانەکەی تێدابووە پڕە لە بەرد و خشتی شکاو.\nپراشانت کومار، بەرپرسێکی باڵای پۆلیسی ئۆتار پرادێش ڕایگەیاند، بە گشتی 109 کەس لە قەزا جیاوازەکانی ئۆتار پرادێشەوە لە لایەن پۆلیسەوە دەستگیرکراون بە تۆمەتی هەبوونی ڕۆڵ لە خۆپیشاندانەکانی ڕۆژی هەینی دا.\nئەنیس گوپتا، بەرپرسی باڵای پۆلیس لە ڕێگەی تەلەفۆنەوە بە ئاژانسی هەواڵی ڕۆیتەرزی گوت، لە ڕانچی پایتەختی ویلایەتی جهارخاند، خۆپیشاندەران بەردیان لە پۆلیس گرتووە و بەشێک لە ئەفسەرەکانیان بریندار کردووە، ئاماژەی بەوەشکردووە، ئێستا دۆخەکە لە ژێر کۆنتڕۆڵدایە.\nلە شار و شارۆچکەکانی دیکەش خۆپیشاندانەکان توندوتیژیان لێنەکەوتۆتەوە.\nلە ناوچەی کشمیر، کە زۆرینەی موسڵمانە، گروپی بچووک لە چەندین شوێن گردبوونەوە و دروشمیان دژی پارتی حوکمڕان بەرزکردبووەوە.\nبەرپرسێکی پۆلیس دەڵێت دەسەڵاتداران هێڵی ئینتەرنێتی مۆبایلیان لە کشمیر بڕیوە بۆ ڕێگریکردن لە ئەگەری هەر توندوتیژییەک لەو ناوچە جێناکۆکەی نێوان پاکستان و هندستان.\nلە شاری ئەحمەدئاباد، کە شارێکی سەرەکییە لە ویلایەتی گوجاراتی زێدی سەرۆک وەزیران مودی، خۆپیشاندەران کە منداڵیان تێدابوو، رێپێوانیان دەکرد و پۆستەری ئەو دوو بەرپرسەی BJP یان بەدەستەوە بوو و داوای دەستگیرکردنی نوپور شارمایان لە پۆلیس کرد.\nمحەممەد جابری خۆپیشاندەر وتی، "تا ئێستا هیچ کردارێکی توند دژی نوپور شارما نەگیراوەتە بەر. پێویستە بە زووترین کات دەستگیر بکرێت".\nشارما ئامادە نەبوو بۆ لێدوان، بەڵام ئەم خانمە هەفتەی ڕابردوو ڕایگەیاندبوو کە بە نیازی ئازاردانی هەستی ئایینی کەس نییە.\nپۆلیسی نیودەلهی ڕۆژی پێنجشەممە ڕایگەیاند، سکاڵایان لەسەر شارما و کەسانی دیکە تۆمارکردووە بەهۆی هاندانی خەڵکەوە لە لە سۆشیال میدیا بۆ دروستکردنی "دووبەرەکی."\nپارتی BJP ڕێنمایی بە بەرپرسانی کردووە کە "لە ڕادەبەدەر وریا بن" کاتێک لە پلاتفۆرمە گشتیەکانەوە باس لە ئایین دەکەن و ڕایگەیاندووە کە هانی سووکایەتی کردن دژی هیچ مەزهەب و ئایینێک نەدەن.


عەرەبستانی سعوودیە ١٦ کەس و کۆمپانیاى پەیوەست بە سوپای پاسدارانى خستە لیستی تیرۆرەوە | AvaToday\nوەزارەتی ناوخۆی شانشینی عەرەبستانی سعوودیە، لە بەیاننامەیەکدا بڵاوی کردەوە ١٣ کەس و ٣ ناوەندى پەیوەندیدار بە گرووپە تیرۆریستییە جۆراوجۆرەکان، کە سەر بە سوپای پاسدارانن، خستییە نێو لیستى تیرۆرەوە.\nبەپێی بەیاننامەکەى وەزارەتى ناوخۆی سعوودیە، ناوى ئەو کەس و لایەنانە، لەلایەن ئەندامانی ناوەندی دارایی بەرەنگاربوونەوەی تیرۆر کۆ کراونەتەوە، کە ئەندامانی ئەنجومەنی هاوکاریی کەنداو و ئەمریکاشى تێدایە.\nلە کەسە گەمارۆخراوەسەرەکان، شەش کەسیان تایبەتن بە پشتیوانیکردنى گرووپە تیرۆریستییەکانى بۆکۆحەرام لە نەیجیریا و سەرایا ئەلعەشتار و سەرایە موختار کە لەلایەن سوپای پاسدارانەوە لە بەحرەین سپۆنسەر دەکرێن. هەروەها هاووڵاتییەکی لوبنانی و دوو هاووڵاتیی ئێرانیش لە هەمان لیستن، چونکە تۆمەتى پەیوەندییان لەگەڵ سوپای قودسی سەر بە سوپای پاسداران لەسەر ساغ بووەتەوە. هەروەها دوو هاووڵاتی دیکەی سووریاشى لەخۆ گرتووە کە یارمەتی و هاوکاریی داعش و سوپای پاسدارانیان کردووە.\nواتە بە گشتى عەرەبستان ئەمانەى خستووەتە نێو لیستى تیرۆرەوە: ٣ کەسی سەر بە سوپای پاسداران، ٤ کەس و کۆمپانیایەکی سەر بە ڕێکخراوی تیرۆریستی داعش، ٦ وەبەرهێنەری سەر بە گرووپی تیرۆریستی بۆکۆ حەرام و دوو گرووپی تیرۆریستی سەرایە ئەل- عەشتار و سەرایە موختار.\nناوى کەسەکانیش بەم شێوەیەیە:\n١. عەلی قوسەیر، هاوڵاتی لوبنان\n٢. میقداد ئەمینی هاووڵاتیی ئێران\n٣. مۆرتێزا مینا هاشمی، هاووڵاتیی ئێران\n(ئەم سێ کەسە پەیوەندییان بە هێزی قودسی سوپای پاسدارانی تیرۆریستەوە هەبووە)\n٤. عیسمەتوڵا خولوزی، هاووڵاتیی ئەفغانستان (پەیوەندیی لەگەڵ گرووپى تیرۆریستى خوراسانی داعشەوە هەبووە)\n٥. عەلا خانفوورە، هاوڵاتیی سوری (پەیوەندیی بە داعشەوە هەبووە)\n٦. عەبدولڕەحمان ئەدۆ موسا، هاووڵاتیی نەیجیریا\n٧. ساڵح یوسف ئادامۆ، هاووڵاتیی نەیجیریا\n٨. بەشیر عەلی یوسف، هاووڵاتیی نەیجیریا\n٩. محەممەد ئیبراهیم عیسا، هاووڵاتیی نەیجیریا\n١٠. ئیبراهیم عەلی حەسەن، هاووڵاتیی نەیجیریا\n١١. سورەجوا ئەبوبەکر محەمەد، هاووڵاتیی نەیجیریا\n١٢. بۆ ئەلقەتەرجی، هاووڵاتیی سوریا\n١٣. حوسام بن روشدی قه‌ته‌رجی، هاووڵاتیی سووریا\nسێ ناوەندەکەش بریتین لە:\nیەکەم: کۆمپانیاى القاطرجی کە ئاسانکاریی بۆ گوسانەوەى بازرگانی سووتەمەنی کردووە بۆ گرووپی تیرۆریستی داعش و هاوکاری سوپای پاسداران و میلیشیاکانى کردووە.\nدووەم: میلیشیای سەرایەی ئەشتەر و سەرەیا الموختار\nئەم دوو گرووپە تیرۆریستییە کە لە شانشینی بەحرەین بنکەیان هەیە، کە بە "سکوادەکانی ئەشتەر" و "سکوادەکانی ئەلموختار" ناسراون، بە پشتیوانیی تاران و وەرگرتنی پاڵپشتی دارایی، سەربازی و لۆجستی لە سوپاى قودس، کردەوەی تیرۆریستییان ئەنجام داوە.


"لەم ڕێگەیەوە هەلیكار بۆ ژمارەیەك هاووڵاتی ڕەخسێندراوە"\nدلێر عه‌بدولڕه‌حمان 20/11/2019 - 12:03 بڵاوکراوەتەوە لە كوردستان\nبەرپرسی ڕاگەیاندنی نەخۆشخانەی گشتیی شەهید ڕەئووف بەگ لە شارەزوور ڕای دەگەیەنێت ڕێكخراوی GIZی ئەڵمانی لە چوارچێوەی كار و چالاكییەكانی خۆیدا لەپێناو ژینگەی قەزاكە، ماوەی چەند ڕۆژێكە دەستی كردووە بە پاككردنەوە و بڕینی دار و درەخت و باخچەی نەخۆشخانەكەمان و لەو ڕێگەیەشەوە هەلیكاریان بۆ ژمارەیەك هاووڵاتی ڕەخساندووە.\nكەمال ئەحمەد، بەرپرسی ڕاگەیاندنی نەخۆشخانەی گشتیی شەهید ڕەئووف بەگ لە شارەزوور، بە (باسنیوز)ی ڕاگەیاند: "ڕێكخراوی GIZی ئەڵمانی لەڕێگەی قایمقامیەتی قەزای شارەزوو و بە هاوكاریی سەرۆكایەتیی شارەوانیی قەزاكە، ماوەی چەند ڕۆژێكە دەستی كردووە بە پاككردنەوە و بڕینی دار و درەخت و باخچەی نەخۆشخانەكەمان و بڕیارە تا چەند ڕۆژی داهاتووش لە كارەكانیان بەردەوام بن".\nگوتیشی: "ڕێكخراوەكە بەمەبەستی ڕەخساندنی هەلیكار بۆ هاووڵاتیان نزیكەی 40 ڕۆژە هاتووەتە سنووری قەزای شارەزوو و چالاكییەكانیشی كە زیاتر خۆی لە بواری ژینگەدا دەبینێتەوە هەلیكاری بۆ ژمارەیەك هاووڵاتی ڕەخساندووە".\nئاماژەی بەوەش دا: "لەو ماوەیەدا ڕێكخراوەكە باخچەی بەشێكی زۆر لە فەرمانگەكانی سنووری قەزای شارەزوور و ناوەندەكانی خوێندنیان پاك كردووەتەوە".


Kurdîpêdiya - حەسەن مەحمود حەمەد خدر\n✌ حەسەن مەحمود حەمەد خدر | Pol: Şehîdan | Zimanî babet: 🏳 کوردیی ناوەڕاست\nحەسەن مەحمود حەمەد خدر\n(1964/ چوارقوڕنە)، لە ڕێکەوتی (18-01-1990)دا دەستگیر کراوەو لە ڕێکەوتی (28-10-1990)دا لە زیندانی ئەبوغرێب لە سێدارە دراوە.\n1. 👁 18-01-1990\n2. 👁 28-10-1990\n➕ Em babete lelayen: (Manu Berzincî)ewe le: Jun 9 2015 8:43PM tomarkirawe\n✍ Em babete bo diwacar lelayen: (System Administrator)ewe le: Jan 18 2017 9:04PM baştirkirawe\n👁 Em babete 7,947 car bînrawe


مۆته‌كه‌ى بوومه‌له‌رزه خه‌و له هاووڵاتییان ده‌زڕێنێت | ئاژانس\nHome سەرەکی مۆته‌كه‌ى بوومه‌له‌رزه خه‌و له هاووڵاتییان ده‌زڕێنێت\nمۆته‌كه‌ى بوومه‌له‌رزه خه‌و له هاووڵاتییان ده‌زڕێنێت\non: كانونی یه‌كه‌م 28, 2017 In: سەرەکی, کۆمەڵایەتیNo Comments\nهاووڵاتییه‌ك: شه‌وانه سێ بۆ چوار جار ڕاده‌چڵه‌كێم\n״شه‌وانه سێ بۆ چوار جار ڕاده‌چڵه‌كێم و جووڵه‌ى له‌شى خۆشم لێ بووه‌ته بوومه‌له‌رزه و خه‌وم تێك چووه، كاریگه‌ریى كردووه‌ته سه‌ر تواناى جه‌سته و كاره‌كانم״، ئه‌مه وته‌ى دلاوه‌ر عه‌لى، ته‌مه‌ن 29 ساڵ و دوكانداره له شاری سلێمانى.\nدلاوه‌ر كه ناوێكى خوازراوه بۆ ״ئاژانس״ وتى: ״له‌وه‌ته‌ى بوومه‌له‌رزه‌كه ڕووی داوه هه‌موو شه‌وێك تووشى حاڵه‌تى خه‌وزڕان و ڕاچڵه‌كین ده‌بم״ و ده‌شڵێت: ״من بڕوام به پزیشكى ده‌روونى نییه له‌م وڵاته تا بچم سه‌ردانى بكه‌م.״\nئه‌و زنجیره بوومه‌له‌رزه‌یه‌ى له ماوه‌ى دوو مانگى ڕابردوودا هه‌رێمى كوردستانى هه‌ژاند بۆ به‌شێك له هاووڵاتییان بووه به مۆته‌كه و هه‌تا ئێستاش ناتوانن له ترسه‌كه‌ى ڕزگاریان ببێت، به‌شێك له‌وانه پێشتر هه‌ستیارییان هه‌بووه و به‌شێكی تریشیان به هۆى بوومه‌له‌رزه‌كه‌وه دووچارى خه‌وزڕان و ترس بوون.\nشه‌وى 12 له‌سه‌ر 13ى تشرینى دووه‌مى ئه‌مساڵ، بوومه‌له‌رزه‌یه‌ك به گوڕى 7.2 پله به پێوه‌رى ڕێخته‌ر چه‌ند ناوچه‌یه‌كى كوردیى له ڕۆژهه‌ڵاتى كوردستان و ته‌واوى هه‌رێمى كوردستانى هه‌ژاند، ئه‌و بوومه‌له‌رزه‌یه به به‌هێزترین داده‌ندرێت كه تا ئێستا به‌ر هه‌رێمى كوردستان كه‌وتبێت و دواى ئه‌ویش به دوو هه‌فته، دوو بوومه‌له‌رزه‌ى تر به پێوه‌رى 5 و 4.3 هه‌رێمى كوردستانى له‌رانده‌وه، ئه‌وه‌ش بۆ به‌شێك له هاووڵاتییان بووه‌ته كابووس و خه‌ویان لێ تێك چووه.\nئه‌حمه‌د محه‌مه‌د، ته‌مه‌ن 35 ساڵ و مامۆستا، له گه‌ڕه‌كى هه‌وارى تازه‌ى شارى سلێمانى داده‌نیشێت، ئه‌و ده‌ڵێت له‌و ڕۆژه‌وه كه بوومه‌له‌رزه به‌هێزه‌كه ڕووی داوه ئه‌و هه‌موو شه‌وێك پاڵتۆى خۆى و خێزان منداڵه‌كه‌ى و پاره و سویچى سه‌یاره و ته‌له‌فۆنه‌كانى لاى سه‌ریه‌وه داده‌نێت بۆ ئه‌وه‌ى ئه‌گه‌ر شتێك بوو هه‌ڵیانبگرێت و خێرا ده‌رباز بن.\nوتیشى: ״به‌ڕاستى ترسى من له بوومه‌له‌رزه‌كه نائاساییه، نه‌مده‌زانى هه‌رگیز ڕۆژێك شتێك به‌و ڕاده‌یه بمترسێنێت، هه‌موو شه‌وێك من چاوه‌ڕوانم ئێستا نا ئێستا بوومه‌له‌رزه لێمان ده‌دا، سه‌یرى سه‌قفه‌كه ده‌كه‌م و ده‌ڵێم ئه‌و پانكه و جبسن بۆرد و سه‌قفه چۆن ده‌كه‌وێت به‌سه‌رماندا.״\nئاشكراشى كرد، ده‌زانم ترسه‌كه‌م نائاساییه، به‌ڵام به ده‌ست خۆم نییه و هه‌ر جارێك خه‌به‌رم ببێته‌وه پێم سه‌یره چۆن خه‌وم لێ كه‌وتووه‌ته‌وه، به‌تایبه‌ت شه‌وان من هیچ كاتێك بوومه‌له‌رزه له مێشكم ده‌رناچێت و ژیانم لێ تێك چووه.\nبه هۆى بوومه‌له‌رزه‌كانه‌وه، نزیكه‌ى ده كه‌س له هه‌رێمى كوردستان گیانیان له ده‌ست دا و له ڕۆژهه‌ڵاتى كوردستانیش زیاتر له 600 كه‌س گیانیان له ده‌ست دا.\nحاڵه‌ته‌كانى ترس له بوومه‌له‌رزه په‌یوه‌ست نییه به ته‌مه‌ن و چینێكه‌وه، به‌ڵكوو سه‌ره‌تاى ڕوودانى بوومه‌له‌رزه‌كان ده‌ری خست ترسى بوومه‌له‌رزه زۆره و ئه‌وانه‌ى ڕوویان له نه‌خۆشخانه‌كان كرد ئه‌و ڕاستییه‌ى ده‌سه‌لماند.\nزینه‌ب محه‌مه‌د، ته‌مه‌ن 67 ساڵ، كه هاوكات نه‌خۆشیى په‌ستانی خوێنى له‌گه‌ڵدایه، به ״ئاژانس״ى ڕاگه‌یاند، له دواى بوومه‌له‌رزه‌كه‌وه شه‌و نییه زه‌ختى به‌رز نه‌بێته‌وه و هۆكاره‌كه‌شى بۆ ترسى له بوومه‌له‌رزه گه‌ڕانده‌وه.\nوتیشى: ״هه‌ر كه بیرى لێ ده‌كه‌مه‌وه ڕاسته‌وخۆ زه‌ختم به‌رز ده‌بێته‌وه و به‌وه‌ش ناتوانم بخه‌وم، ناشتوانم بیرى لێ نه‌كه‌مه‌وه و ده‌ڵێم هه‌ر بخه‌وم سه‌قفى خانووه‌كه به‌سه‌رمدا ده‌ڕووخێت، ئه‌گه‌ر خاوێن بوایه به‌م ته‌مه‌نه‌وه خێمه‌یه‌كى بچووكم له كۆڵان هه‌ڵده‌دا و تێیدا ده‌خه‌وتم.״\nپزیشكى ده‌روونى حاڵه‌تى ترسى له بوومه‌له‌رزه به‌لاوه ئاساییه، به‌ڵام ده‌ڵێت ئه‌گه‌ر هات و حاڵه‌ته‌كه بوو به فۆبیا و خه‌و و خواردن و هه‌ڵسوكه‌وته ئاساییه‌كانى ڕۆژانه‌ى كه‌سێكى تێكدا پێویسته سه‌ردانى پزیشكى ده‌روونى بكات.\nڕێبوار غه‌ریب، پسپۆڕى ته‌ندرووستیى ده‌روونى و دكتۆرا له نه‌خۆشییه ده‌روونییه‌كان، به ״ئاژانس״ى وت: ״بێگومان هه‌ستى ترس هه‌ستێكى ئاساییه به‌تایبه‌ت بۆ بوومه‌له‌رزه، به‌ڵام ئه‌گه‌ر بوو به فۆبیا و خه‌و و خواردن و هه‌ر هه‌ڵسوكه‌وتێكى گۆڕى له كه‌سه‌كاندا پێویسته سه‌ردانى پزیشكى ده‌روونى بكه‌ن.״\nوتیشى: ״له وڵاتى ئێمه فاكته‌ر زۆرن بۆ تووشبوون به نه‌خۆشیى ده‌روونى، ترسیش له بوومه‌له‌رزه پاڵنه‌رێكه بۆ ده‌ركه‌وتنى نه‌خۆشییه ده‌روونییه‌كان له كه‌سه‌كاندا، بۆیه هه‌ركه‌سێك گه‌ر تا ئێستا ترسى بوومه‌له‌رزه‌ى ماوه و شه‌وانه ناتوانێت بخه‌وێت زۆر پێویسته سه‌ردانى پزیشك بكات بۆ ئه‌وه‌ى حاڵه‌ته‌كه‌ى قورستر نه‌بێت.״\nئاشكراشى كرد، ئه‌و له دواى بوومه‌له‌رزه‌وه زیاتر له100 كه‌سى بینیوه كه بوومه‌له‌رزه‌كه ژیانى تێك داون و له‌به‌ر ترسیان ناتوانن بخه‌ون و ئه‌ویش ڕێنمایى پێویستی پێ داون.\nبە پێی ئامارەکانی حکومەتی هەرێم له دوای بوومه‌له‌رزه‌كه‌ی تشرینی دووه‌می ئه‌مساڵ تا ئێستا زیاتر له 650 بوومه‌له‌رزه له ناوچه‌كه تۆمار كراوه و هه‌ندێكیان هه‌ستیان پێ كراوه و هه‌ندێكیان زۆرترینیش ئه‌وانه‌ن كه هه‌ستیان پێ ناكرێت.\nپێش ئه‌و بوومه‌له‌رزه به‌هێزه و دوای ئه‌ویش به‌رده‌وام و ڕۆژانه ئێمه بوومه‌له‌رزه تۆمار ده‌كه‌ین، به‌ڵام ئه‌و بوومه‌له‌رزانه پله‌كانیان كه‌مه و هاووڵاتیان هه‌ستیان پێ ناكه‌ن.\nڕێژه‌ی تۆماركردنی بوومه‌له‌رزه له دوای بوومه‌لەر‌زه به‌هێزه‌كه‌وه زۆرتر بووه ئه‌وه‌ش په‌یوه‌ندی به جووڵانی زه‌وی و جێگیرنه‌بوونه‌وه‌ی هه‌یه دوای بوومه‌له‌رزه‌كه.\nشکستناسی: دەروازەیەک بۆ شکستی گشتلایەنەی ئێمە\nسویسرا بەڵگەی دژی تورکیا لە بەردەستدایە\nئێران له به‌غداوه تۆڵه له ئه‌مه‌ریكا ده‌كاته‌وه


تكایه پێمان بڵێن، ئێمه بڕوا به كام هه‌ڵوێستتان بكه‌ین؟؟!!/ مزه‌فه‌ر ئه‌حمه‌دی – زاگرۆس پۆست\nماڵەوە / وتار / تكایه پێمان بڵێن، ئێمه بڕوا به كام هه‌ڵوێستتان بكه‌ین؟؟!!/ مزه‌فه‌ر ئه‌حمه‌دی\nتكایه پێمان بڵێن، ئێمه بڕوا به كام هه‌ڵوێستتان بكه‌ین؟؟!!/ مزه‌فه‌ر ئه‌حمه‌دی\nپێنج شه‌ممه 29 ئایار 2014\tوتار 91 جار خوێنراوه‌ته‌وه\nلە چەن رۆژی رابردوودا چەن کەس لە ئەندامانی کۆمەڵەی زەحمەتکێشان کە پێشتر خویان بە “فراکسیون” ناساندبوو لە ڕاگەیاندراوێکدا ڕایانگەیاند کە تێکەڵ بە ریزەکانی کۆمەڵەی شۆڕشگێر بوون و لەمەو بەدوا لەم حیزبەدا درێژە بە کار و چاڵاکی سیاسی خویان دەدەن. بەشێکی ئەم ئەندامانەی “فراکسیون” پێشتر لە ژێر ناوی کۆمەڵە- پارتی سوسیال دیموکراتی کوردستان کاریان دەکرد کە لە کۆمەڵەی شورشگێر جیابوونەوەو ماوێکیش لە قەندیل نیشتەجێ بوون و رخنەیان لە شێوازی حزبایەتی حزبەکانی رۆژهەڵات بوو.\nئەم رەوتە دووساڵ لەوە پێش لە یەکگرتنەوێکدا لە گەڵ کۆمەڵەی زەحمەتکێشانی کوردستان یەکیان گرتەوە. دیارە هەر کەسێک ئازادە کە چۆن و بە چە شێوەیەک و لە کوێ درێژە بە کار و چالاکی سیاسی دەدات و چوون بیر دەکاتەوه.\nیەکێک لەو کەسانە کە ناوی لەم راگەیاندنە هاتووەو لە کەسە سەرەکیەکانە و بەرنامەدارێژراوانی فراکسیون و ئەم ڕاگەیاندنەیە بەرێز عەبدوڵای کۆنەپۆشی(عەبە دلێر)ە. کاک عەبەدڵێر وا دیارە لەبیری چووە کە کاتێک لەم حزبە (کۆمەڵەی شوڕشگێر) هاتە دەرەوە تا چەندە بێ ئحترامی پێکراو و چۆن هەڵسوکەوتیان لە گەڵی کرد. لە بیرمە لە وت وێژێکدا کە رادیو دەنگی فەرانسە لە گەڵ سکرتێری ئەم حزبە واته بەرێز عەبدوڵای موهتەدی سەبارت بە چوار گێراوی شاری مەریوان کە جمهوری ئیسلامی بە ئەندامی کۆمەڵە ناویانی لێ بردبوو، وتی: ئەمانە سەر بە کەسێکی “تبهکار”ی بە ناو عەبدوڵای کۆنەپۆشین کە بە هوی کاری “خلاف” لە کۆمەڵە دەر کراوە .\nهەر ئەوکات کاک عەبە دلێر لە چاوپێکەوتنێکدا لە گەڵ ژمارە ١٨١ی حەفتەنامەی شەقام لە جوابی پرسیارێکدا( عەبدوڵای موهتەدی لە وتووێژێکدا وتوویەتی کە ئەوانە سەر بە عەبە دلێرن و ئەویش تاوانبار بوو، و لە کۆمەڵە دەرکرا. تۆ رات چیە لەمبارەیەوە؟) ئا بەم شێوەیە لەسەر سکرتێری ئەم حزبە کە ئێستە پەیوەست بۆته‌وه پێوه، ئەدوێ: ئەو وتەیەی عەبدوڵای موهتەدی پشت ڕاستکردنەوەی ئەو تاوانانە بوو کە ئیتڵاعاتی ڕژیم خستوویەتیە پاڵ گیراوەکان و ئەویش تەئیدی کرد بۆیان و بواری تەنانەت بۆ ئیعدام کردنیان خۆش کرد. عەبدوڵای موهتەدی کوێرکوێرانە و تەنیا لە ڕقی مندا ئەو قسانەی کردووە بە بێ ئەوەی بیر لە ئاکامی قسەکانی خۆی بکاتەوە کە چ زیانێک بە خەڵکیتر دەگەیەنێت.\nئەڵبەتە ئەو هەڵوێستەی عەبدوڵای موهتەدی بۆ من و ئەوانەی کە لە نزیکەوە دەیناسین ئاساییە و چاوەڕووانی خراپتریشی لێدەکرێت. بەڵام بۆ مەسەلەی دەرکردنی من لە کۆمەڵە، شتێکی زۆر گاڵته‌جاڕانه‌یه و لە بێ دەسەڵاتی و بوغز و کینەوە سەرچاوەی گرتووە. کۆمەڵە چەندین بەشە و عەبدوڵای موهتەدی هێشتا هەر وا ئەزانێت تەنیا ئەو خۆی بە تەنیا کۆمەڵەیە و خەڵک هەر ئەو بە کۆمەڵەی ڕاستەقینە دەزانن، بەڵام غافڵ لەوەی کە کردەوەکانی عەبدوڵای موهتەدی دەمێکە ئەوی لە بازنەی کۆمەڵە بوون دەرکردووە.\nئەو لە وتووێژێکدا بە فارسی بە من دەڵێت “تبهکار”! رەنگە کۆمەڵێک تاوان بخاتە پاڵ من و پێی وابێت بەوە لە لایەن پان ئیرانیستەکانەوە مەدالیای ئێرانپارێزی وەردەگرێت. بەڵام بە شێوەیەکیش لە دیدی سیاسیی خۆیەوە ڕاست دەکات، من تەبەهکارم چون وەک ئەو هەوڵی کوشتنی هاوحیزبیەکانی خۆم نەئەدا و نەمگوتووە ”ئەمڕۆ 50کەس لە حیزبی کمونیست بکوژرێت و لە ناو بچن باشترە لەوەی کە سبەی رۆژ لە کوردستان هەزاران کەس بکوژرێت“. یاخود من وەک ئەو بەرپرسی واحید ئامادەکەم تەحریک نەدەکرد هەموو شەوێک چەند کەس ببات و بڕواتە پشت ئۆردوگای حیزبی کمونیست و تەقەیان بەسەردا بکات و ئارپی جییان پێیەوە بنێت یان لە ناو شار تووشی شەڕی دەستەویەخەیان بکات، یان کومیتەی مەرکەزیەکەم بنێرم بۆ شناسایی ناو ئۆردووگای سەید ئیبراهیم و ڕەگی ملی خۆم سوور بکەمەوە و هاوار بکەم کە ”ئەبێت کۆمەڵە تەنیا یەک کۆمەڵە بێت و ئەمڕۆ 100کەس بکوژرێن باشترە لە شەڕی هەزاران کەس لە داهاتوودا“.\nوایە، لەو دید و ئەخلاقە سیاسییەوە کە ئەو هەیەتی، من تەبەهکارم چون وەک ئەو چەند تازە پێشمەرگەم نەدەنارد بۆ ناو کۆمونیزمی کرێکاریی تا شوێنی کادرەکانیان هەڵکەم و خەڵک هان بدەم بۆ کوشتنیان. عەبدوڵای موهتەدی ڕاست دەکات چون من وەک ئەو کەسانی دیکەی هاوبیری ئەو ئەندازیار و میعماری جیابوونەوەکەی حیزبی دیموکرات نەبووم و بودجە و رادیۆم بۆیان ته‌رخان بکردایە و دیموکراتە کۆنەکان لە ئۆرووپاوە بە هەزینەی خۆم بێنمە ناو ئۆردووگا و بە پلانەوە بیانێرم بۆ کۆیە تا بۆ جیابونەوەی حیزبی دیموکرات کار بکەن و پاڵپشتی دەیان هەزار دۆلاریم نەدەکرد بۆ جیابوونەوەکەی حیزبی دیموکرات و تەنانەت ئەوەندە لە سەرکەوتنی پیلانەکەم دڵنیا بم کە ئامادە بم بەشێک لە ئۆردووگاکەم چۆڵ بکەم بۆیان و شوێنی نیشتەجێ بوونیان بۆ دابین بکەم.\nئێستایش خەڵکم پێ گەمژە بێت و باسی بەرەی کوردستانی بکەم و زۆر شتی دیکە. یان لە سلێمانی و بە نهێنی هەوڵی دانووستان لە گەڵ ئیتلاعاتی ئێران بدەم و لە ئاکامی کۆبوونەوەکە رەقەم موبایل و ئیمەیلەکانیان بنوسن بۆمان و لە کاتی هێرش بۆ سەر سەددام بەڵێنی یارمەتی و ئاسانکاریمان پێ بدەن تا لە ئەگەری ئاڵۆزی وەزعەکە لە رێگەی ئێرانەوە بگەڕێنەوە بۆ ئورووپا. یان 3مانگ لە بەغدا دانیشم تا پاسدارێکی پلە سێ و چواری سەفارتی ئێران ببینم، یان بودجەی حیزبەکەم لە چەندین شوێنی شاراوە وەربگرم. کاتێک من ڕەخنەم لە سیاسەتگەلێک گرت و هەندێک شتم خستە ژێر پرسیار، ئاغای موهتەدی لە پلینومدا فەرمانی بە داربەستەکانی دا کە لە من بدەن و قوڵبەستم بکەن و تەقەیان لە پێشمەرگەکانی خۆیان کرد.\nتەنانەت رەحمیان بەو کچەی کە پاسەوانی بەر دەرگاکەی خۆی بوو و لە سەر پۆستی نیگابانی بوو، نەکرد و دایانە بەر شەق و لێدان. تەنیا بەو گومانەی هاوبیری من بوون، جا ئیتر نازانم عەبدوڵای موهتەدی بە ڕاستی چیتر ماوە بیکات. زۆر شت هەیە بۆ گوتن لە سەر موهتەدی، بۆیە نابێت ئەو ئاوا چاو بنوقێنێت و قسە بکات، چونكه بەڵگەی زۆر بۆ باس کردن لە سەری. ئەگەر شتێک ناگوترێت تەنیا لە بەر زروفی کوردە و لە بەر ئەوەی کە دوژمنانی کورد دڵخوش نەبن. بەڵام کە هاتە سەر ناچاریی، ئیتر دەبێت زۆر شت بخرێنە بەر دەست خەڵک. خەڵکی کوردستان و یاران و لایەنگرانی کۆمەڵە شایستەی بیستنی ئه‌و ڕاستیانەن. بەڵێ، شتی زۆر هەیە کە لە سەری بگوترێت، بەڵام ئەخلاقی سیاسی من لە ئاستێکدایە کە ئێستا نامەوێت باسی زۆر شت بکەم. عەبدوڵای موهتەدی دەبێت حاڵیی بێت کەسێک کە ماڵی لە شووشە بێت نابێت بەرد بگرێتە ماڵی کەس.\nمن لینکی راگەیاندنەکانی هەر دوو لایەن لێرە دادەنێم بۆ ئه‌وه‌ی وه‌بیری خوێنه‌رانی به‌ڕێز و ته‌یفی كۆمه‌ڵه بهێنمه‌وه كه ئه‌و دو به‌ڕێزانە له بڕگه‌یه‌ك له كاری سیاسی خۆیاندا ئه‌و هه‌ڵوێسته‌یان هه‌بوه. ئێستا ده‌بێ بۆ ئێمه‌ی رون بكه‌نه‌وه كه بڕوا به كام هه‌ڵوێستیان بكه‌ین؟؟ كامیان راستن؟ ئه‌گه‌ر ئه‌وه‌ی پێشوو راسته ده‌ی ئێمه ئێستا چۆن بمانه‌وێ له‌گه‌ڵ كه‌سانی ئاوا كار بكه‌ین؟؟ ئه‌ی ئه‌گه‌ر راست نییه بۆ رونكردنه‌وه ناده‌ن و داوای لێبوردن ناكه‌ن؟؟؟ یان ئه‌گه‌ر راستن و بڕیاریان داوه‌چاره‌سه‌ری بكه‌ن، هه‌ر ده‌بێ پێمان بڵێن و …. .\nئه‌و لینکانه‌ی هه‌واڵه‌کانیان بڵاو کردووه‌ته‌وه:


يوليو 2016 - ئەلفبێ تیک\nئەرشیف يوليو 2016\nیاری تۆپێن لە چلەی هاوین دا\nبڵاوکردنەوە :7/30/2016 ماوەی خوێندنەوە:\nکات سێی دوای نیوەڕۆیە لە مانگی حەوتی وەرزی هاوینی ساڵ دا\nکە پلەی گەرمی بەرزترین ئاستی تۆمارکردوە لەو چەند ڕۆژەدا\nبۆ کارێک بە شەقامێکی لا چەپ دا تێدەپەڕیم کە گەڕەکەکەی دەگەیاندە سەر شەقامە سەرەکیەکە\nپیاوێکی باڵا مامناوەندی نیمچە داڕماوی تەمەند نزیک ٣٥ ساڵان کە سەختی ژیان ڕووخساری کەمێک شێواندبوو\nبە جلوبەرگێکی خاکی و جانتایەک لە ژێر باڵیەوە ڕێگەی دەکرد\nهەرچۆنێک بێت لە لایەکی چادەکەوە وەستام تاکو هات و سەرکەوت لەگەڵم\nدوای سڵاوکردن و بەخێرهاتنی کەوتە قسە سەرەتای قسەی بەوە دەسپێکرد کە بە نیازە بچێن یاری تۆپێن بکات\nمنش لێم پرسی بەم گەرمە؟ ڕاستیەکەی ئەو چەند هەفتەیە زۆر گەرم بوو تایبەت دوای نیوەڕۆیان\nگەرمیە ناسروشتی بوو\nکەچی ئەم برادەرە بە جانتایەک لە ژێر باخەڵیەوە و بە ڕۆیشتن بە پێی بە نیاز بوو بەم گەرمە و لەم دوا نیوەڕۆیە\nلەم سەری شارەوە بچێتە ئەو سەری شار\nجا باسی ئەوەشی کرد کە داماوە کارگوزارە و کاتژمێر دوازە هاتووەتەوە لە ئیش\nمن تا نیوەی ڕێگەکە گەیاندم کە دابەزی ووتی لێرەوە بۆی شۆڕدەبمەوە تاکو دەگەم\nتێبینیم نەکردبوو لەسەرەتا ،لە کاتی ڕۆیشتن بینیم کە ناعلەیەکی پرتەقاڵی لەپێیە و بە نیازیشە ئەو هەموو ڕێگەیە ببڕێ\nبۆ تۆپێن هەر نەبێ ئەوەی باش بوو ووتی هەندێ ئاوی ساردم پێیە لە جانتاکەم\nنازانم ئیتر ئەو برادەرە زۆر داماو بوو یان من خەیاڵم کرد ئەو دوا نیوەڕۆیە\nmichael hayes - new road, Ute reservation\nگەیاندن و گفتوگۆی کاریگەر\nبڵاوکردنەوە :7/22/2016 ماوەی خوێندنەوە:\nلێرەدا هەندێک لە سەر خولی گەیاندنی دروست و کاریگەر دەدوێم و هەندێک\nلەو بابەت و خاڵە گرنگانەی کە لەم کۆرسەوە پێیان ئاشنا بوون وە تێگەیشتنی و بۆچوونی خۆم لە خوارەوە دەخەمە ڕوو\nبابەتی پەیوەست دار : بەژداری کردنم لە خولێکی گەشەپێدانی مرۆیی دا\n، سەرەتا بەوە دەست پێدەکەم ، پۆلینکارییەکی کەسایەتییەکانی مرۆڤمان هەیە\nمرۆڤ دابەش دەکرێت بەسەر سێ گروپ لە کەسایەتی دا لە ژیانی دا لە گفتوگۆ دا\nخۆسەپێن , سوڕ\nئەم جۆرە کەسە بڕاوی تەواوی بەخۆی هەیە ،و ژیانی ئاساییە ، لەو شوێنەی پێویست بێ قسەدەکا و داکۆکی لە مافی خۆی دەکا\nبڕوای بە خۆی هەیە و خاوەنی قسەی خۆیەتی و ناچێتە ژێر کاریگەرییەوە\nشەڕانی , شەڕخواز\nئەم جۆرە کەسە قسەی وشکە لەگەڵ بەرامبەر ، توند و بێ بەزەییە ، ڕەچاوی دۆخی بەرامبەرەکەی ناوێ ، خۆوییستە و تەنیا خۆی مەبەستە ، هەڵ بە بەرامبەرەکەی نادات بۆ باشتر بوون و سەرکەوتن ، ڕەفتاری خۆش نیە\nحەز دەکا بەرامبەر بشکێنێتەوە و خۆی گەورەتر دەبینێت\nسست , سلبی\nکەسێکە چاوەڕێی بۆچوونی خەڵکی تریەتی ، هەرچیەک بێت دەڵێ با بە دڵی تۆ بێت ، خاوەنی بڕیاری خۆی نیە ، باوەڕی بە توانا و قسەی خۆی نیە، بۆ هەموو کارێک رەزامەندی دەردەبڕێ ، خۆی بچوک تر دەبینێت\nکە پرسیاری لێ کرا هەڵبژاردەی تۆ و بۆچونی تۆ چیە دەڵی چۆنتان بوێ بە دڵی خۆتان\nخاڵێکی تر : چۆن بتوانی بڵێی نا\nهێزی ووتنی نا\nلە ژیانی ئینسان دا زۆر ڕووبەڕی داواکاری و ویستی بەرامبەر دەبینەوە ، هەر سایکۆلۆژیای ئینسان وایە کە خۆویستە\nو حەزی بە هەموو شتیکە لە پێناوی داخوازی و خەون و ئارەزوو و پێویستیەکانی\nزۆر لای ئاساییە کە داوا لە خەلکی تر لە بەرامبەرەکەی بکات کە بۆی جێبەجێ بکات ، بێ گوێدانە ئەوەی ئەو کەسە ڕەنگە کاتی نەبێت ، ڕەنگە کارێکی گرنگی هەبێت کە پێویستە ئەنجامی بدا یاخود ڕەنگە ماندوە و پێویستی بە پشووە ڕەنگە نەخۆشە\nلە بەرامبەر ئەم داواکارییەی کەسی خۆویست و داواکەی دا\nکەسی داوا لێ کراو زۆر جار ناچارە بڵیت باشە و بەسەرچاو یارمەتیت دەدەم ، لەگەڵ دێم ، وات بۆ دەکەم ، هەرشتێک\nکە ئەمەش سەرەتا ڕۆتینێکی ژیانە ،پاشانلە گرنگی کات و ژیانی تۆ دەکوژێت هەندێک لە جارەکان\nڕاستە گیانی هاوکاری و یارمەتی بەرامبەر و دۆست و کەسانی تر لە بنچینەکانی مرۆڤدۆستی دایە\nبەڵام بەو مانایە نا بەردەوام بێت و کاریگەری نەرێنی بەسەر ژیانتەوە هەبێت\nبۆیە پێویستە بتوانین بڵێین نا ، لە بەرامبەر داواکاری ودەستی ئاماژەی زۆر دووبارە و ناڕەوا لە کاتی نەتوانین و نەگونجان و نەبوونی کات ، ئەویە گرنگە مرۆڤ بتوانێت هێزێک ە ناخئ دا بدۆزێتەوە و بڵی نا\nمن پرد نیم\nئەوەت لە یاد بێت لە ژیانتدا تۆ کۆمەڵێک ماف و تایبەتمەندیت هەیە وەکو هەر کەسێکی تر\nلەپێناوی مانەوە لەم ژیانەدا پێویستمان بە هاوکاری و هەماهەنگی یەکتر هەیە تا ئەو شوێنەی کە پێویستە\nوە هەر کەس ویست و خواستی خۆی هەیە لە ژیانی دا\nهاوشێوەی بەکارهێنانی هێزی وتی نا ، پێویستە هەر کەس ئەوەی لە یاد بێت کە ئەو پرد نیە\nنابێ خەڵکی تر بۆ ئامانجەکانی خۆیان و گەیشتن بەوەی دەیانەوێ تۆ بکەن بە پرد و ئامرازێک بۆ پەڕینەوە\nو جێبەجێکردنی کارەکانیان\nگوێگرتنی کاریگەر و چالاک\nلە کاتی ئاخاوتنی کەسیک دا بەارمبەرەکەی پێویستە زۆر بە وریاییەوە گوێبگرێت و گوێگرێکی باش بێت\nبەو جۆرەش دەتوانێ تێبگات و وەڵامی هەبێت\nپێویست دەکات گوێبگرین بۆ ئەوەی تێبگەین ، نەک گوێگرتن بۆ ئەوەی وەڵام بدەینەوە\nلە کاتی گوێگرتن دا ڕەچاوی ئەمانە دەبێت بکرێ\nوردبە و ئاگاداربە -\nتەماشای ئەو کەسە بکە کە قسە دەکات -\nقسە مەکە و ، جولە و ژاوەژاو دروست مەکە -\nپرسیار بکە -\nدوای ئاراستەکان بکەوە -\nبەرجەستەی قسەکان بکە و لە خەیاڵت دا دروستیان بکە -\nکە کەسێک قسە دەکات لە کۆڕێک یان ناو کۆمەڵێک یاخود لە بەرامبەری تۆدا\nو پێویستە وردبیتەوە لێی لە کاتی قسەکردن دا بە چاو و جولەی جەستە - سەر- ئاماژەی بۆ بکەی کە تێدەگەی و گوێگریت\nو لە بابەتی قسەکردنەکەی تێدەگەی ، تەنیا بۆ ئەوە گوێ مەگرە کە وەڵامی بدەیتەوە بیر لە وەڵامدانەوە مەکە بۆ قسەکانی چونکە لێی تێناگەیت و لەیادی دەکەیت قسەکانی باشترە تەنها هۆشت لای قسەکانی بێت و لێی تێبگەیت\nئەو کەسەی کە ئەوانی تر دەناسێ ئەوە فێردەبێ ، ئەو کەسەی خۆی دەناسێ ئەو ژیرە\nگفتوگۆ لەگەڵ نزمتر\nواتە قسەکردن و گفتوگۆ لەگەڵ کەسێک لە پلەدا لە خوار تۆوەیە بۆ نمونە تۆ سەرکارێکی لە کارەکەت دا چۆن قسە دەکەی لەگەڵ ئەو کارمەندانەی تۆ سەرپەرشتیان دەکەی ، شێوازی قسەکردن لەم جۆرە ئاراستەیەدا\nکەمێک جدیەت و توندی تێدایە تۆ لێپرسراوی ئەوانی ڕێنوێیان دەکەین بۆ ئەنجامدانی کارەکان و هەڵسەنگاندنیان و پێدانی تێبینی و ئامۆژگاری\nگفتوگۆی بەرز ئاراستە\nقسەکردن لەگەڵ بەرزتر لە خۆت ، بۆ نمونە لە شوێنی کار دا چۆن قسە لەگەڵ بەڕیوبەرەکەت، سەرپەرشتیارەکەت دەکەیت\nبەشێوەیەک کە دروست بێ ، بە رەفتاریکی جوان و پڕ لە ڕێزەوە و بۆ داواکردنی مۆڵەت ، ریگەپێدان ، هەڵسەنگاندنی کارەکانت ، داواکردنی پێدانی زانیاری و ڕینوێی بە تۆ\nگفتوگۆی هاوسەنگ - ئاسۆیی\nگفتوگۆکردن لەگەڵ هاوپیشەدا ، هاوتەمەن ، بۆ نمونە لە کاردا کۆمەڵێک کەس هەمان پلە و ناونیشانی کارتان هەیە\nجۆری گفتوگۆ بەشیوەیەکی برادەرانە و سادەیە و دوور لە کاری فەرمی ، بە مەبەستی کارکردن بە یەکەوە و پلان دانان و قسەکردن بۆ باشترکردنی کارەکان\nپەیوەندی کردن و لێک تێگەیشتن لە ریگەی ئاخاوتنەوە ، دەربینی وشەوە ، خوێندنەوەی پیتەکان و هێماکان\nتێگەیشتن لە ڕێگەی زمانی جەستەوە ، دەڕبڕینی ڕووخسار و هەستەکان ، پۆشیینی جلوبەرگ\nبۆ پەیوەندی و تێگەیشتن کۆمەڵێک کەناڵ هەیە ، کە بە پێی پێویستی و گونجاوی دەگەڕیتەوە کە کامیان هەڵدەبژێردرێ و بەکاردەهێندرێت ، وە لە کەسێکەوە بۆ کەسێکی تر ئەمە جیاوازە\nزمانی جەستە ، هێماکان ، وێنە ، هەر شتێک کە ببینرێت\nقسەکردن ، موسیک ، دەنگ ، هەر شتێک کە ببیسترێ\nکردارەکان ، جولە ، تام ، بۆن ،شتیک کە هەستی پێ بکرێت\nئەو کەناڵانەی کەسێک بەکاری دەهێێنێت لە کەسێک بۆ کەسێکی تر دەگۆڕیت\nبۆ نمونە هەندێ کەس حەزیان لێیە لە ڕێگەی بیستنەوە فێرببن و بخوێنن و شت ئەزبەر بکەن\nکەسانێکی تر هەن حەزیان لێیە لە جیاتی ئەوەی شتێکت بۆ باس بکەن نیشانتی بدەن یاخود بۆتی بنوسنەوە\nبۆ ئەوەی پەیوەندیەکی دروست دەستبخەین باشترە کەناڵی پەیوەندی بەرامبەر بزانین و هەوڵ بدەین لەو ڕێگەیەوە پەیوەستی بدەین و پێی بگەین\nئەگەر باوەڕت بە خۆت نەبێت ، ئەوە کەس باوەڕی پێت نابێ\nبەشێکی گرنگی دروستکردنی پەیوەندی دروست و گەیاندنی قسە و زانیاری و گفوگۆی بەهێز\nبەکارهێنانی زمانی جەستەیە ، بۆ نمونە بەکارهێنانی ڕاوەشاندنی دەست لە کاتی توڕە بوون و\nسەر لە قاندن بە مانای ڕازی بوون و هەموو شێوازەکانی تر\nبەڵام دەبێت بە شێوەیەکی دروست و لە کاتی گونجاو دا ئەنجام بدرێت\nوە بە وریایەوە بەکاربهێندرێت ڕەنگە هەندی هێما و جولەی جەستە لە کلتورێک بۆ کلتوریکی تر جیاوازە ماناکەی\nو هەر نەتەو وڵاتیک بەجۆری خۆی لێیکی بداتەوە و بەکاری بهینێت\ncommunication پەیوەندی - گەیاندن - گفتوگۆ\nThe power of say no - هێزی ووتنی نا\nactive listening - گوێگرتنی کاریگەر\nassertive - خۆسەپێن ، سوڕ\naggressive - شەڕانی ، شەڕخواز\npassive - سست ، سلبی\nDownward Communication - گفتوگۆ لەگەڵ نزمتر\nUpward Communication - گفتوگۆی بەرز ئاراستە\nLateral or Horizontal Communication گفتوگۆی هاوسەنگ - ئاسۆیی\nforms of communication - هۆکار-شێوازەکانی پەیوەندی\nverbal communication - پەیوەندی زاری\nnonverbal communication - پەیوەندی نازاری\ncommunication channels - کەناڵەکانی پەیوەندی\nvisual - بینراو\nauditory - بیستراو\nkinesthetic - بەرجەستە، دەست لێدان\nbody language - زمانی جەستە\nNLP - ئێن ئێڵ پی\ncommunication effectively - گفتوگۆکردن - گەیاندنی کاریگەرانە\nبۆ ئەوەی فێربیت پێویستە فێر بکەی ، ئەوەی لاتە بیگوازەوە بۆ کەسێکی تر تاوەکو زیاتر فێربیت\nئێوارەی ڕۆژی هەینی\nبەژداری کردن لە خولێکی گەشەپێدانی مرۆیی\nبڵاوکردنەوە :7/20/2016 ماوەی خوێندنەوە:\nدوو رۆژ لەمەوبەر بەژداربووم لە خولێکی گەشە پێدانی مرۆیی لە ژێر ناوی گەیاندنی کاریگەر\nماوەی خولەکە دوو ڕۆژ بوو لە ١٨ و ١٩ ی مانگی ٧ ی ٢٠١٦ دا\nڕۆژانە بۆ ماوەی هەشت کاتژمێر لە ئەکادیمیای کۆڕەک بۆ گەشەپێدانی بەڕێوەبردن و سەرکردایەتی\nبەرلەوەی باسی هەرچیەک بکەم بەڕاستی خولێکی بەسود بوو، توانی ئامانجەکەی خۆی بگەیەنێت\nخولی گەیاندنی کاریگەر ، بەشێک بوو لە خولی پێگەیاندنی خود و گەشەی مرۆیی و ئێن ئێڵ پی\nزیاتری باسەکە لەسەر چۆنیەتی گفتوگۆکردن و ئاخاوتنی دروست و گونجاو بوو\nچۆنیەتی قسەکردن بەشێوەیەک کە کاریگەری هەبێت و امانجەکەی بگەیەنێت ، چۆن قسەکان پاراو و دروست بن\nلە ماوەی ئەو دوو ڕۆژەدا ئەو دکتۆرەی کە خولەکەی بەڕێوە دەبرد و وانەکەی دەوتەوە\nچەندەها نمونەی هێناوە بۆ دەوڵەمەندکردنی خولەکە و بەرجەستەکردنی بابەتەکە\nلەپاڵ ئەمەشدا بەشێک لە باسەکە بە کردەیی ئەنجام دەدرا\nبە بەژدار پێ کردنی بەژداربوانی خولەکە کە پازدە کەس بووین دابەشی چوار گروپ ببوین\nکۆمەڵیک بابەتی گرنگ لەو دوو ڕۆژەدا هاتە بەرباس کە گرنگی و تایبەتی خۆی هەیە بۆهەر تاکێک\nبەژداربووی خولێکی لەم جۆرە پێوستە بەلای کەمەوە کەمێک جیاوازتر بێت لەگەڵ کەسێکی تر ، کرۆکی ئەم کۆرسە ئەوەیە وا بکات کە ئینسان بتوانێ باشتر مامەڵە و ڕەفتار بکات بەهێزتر قسەبکات و پەیام بگەیەنێت\nچۆن هەڵسوکەوت بکات و شێوازی ژیانی کۆنترۆڵ بکات\nهەر لە پای بەژداری کردن لەم خولەدا لە بابەتێکی تر دا پوختەیەک لەسەر خولەکەم نوسیوە\nدەتوانی لێرەوە بیخوێنیتەوە - کرتە بکە بۆ خوێندنەوەی خولی گەیاندنی کاریگەر\nوێنەی هاوپێچ : بڕوانامەی بەژداری سەرکەوتووانەی خولەکەیە\nئێمە چۆن كودەتامان كرد؟\nبڵاوکردنەوە :7/19/2016 ماوەی خوێندنەوە:\nئەگەر بەخت یاوەرمان بووایە ئەمڕۆ ئێمە دەبوو هەموو شتێك بین. هەڵبتە ناكرێ بڵێین هەمووی خەتای بەخت و شانسە، ئێمە خۆشمان لەم مەسەلەیەدا كەمتەرخەمین!\nهەموو ئیش و كارەكان زۆر بەئاسانی كران. حەیف ئێمە نەمانتوانی جاڕی ئەم سەركەوتنە بە هەمووان بگەیەنین. هەربۆیە "ئیشەكە" تێكچوو و هیچی وای نەمابووەوە سەرمان بەدارەوە بێت!\nدیسان هەزاران جار شكور جامی عومرمان پڕ نەبوبو و بەسەلامەتی لەم كارەساتە قوتارمان بوو. شتێكی باشیش بەنسیبمان بوو: تێگەیشتین ئەگەر نەتەوەیەك بۆ قبوڵكردنی شۆڕش ئامادە نەبێت و لەناخی دڵییەوە ڕازی نەبێت بە گۆڕینی ڕژێم، هەموو شتێك بێكەڵك دەبێت و هەرچەندێكیش بەباشی بڕواتە پێشەوە ئەگەر بەر تاسەیەكی سوك بكەوێت، هەموو شتێك بەخێراییەوە ڕەوتی پێچەوانە دەگرێتەبەر! ئەگەر باوەڕ بەمە ناكەن گوێ لە حیكایەتمان بگرن بۆ ئەوەى ئیمان بهێنن:\nئێمە چەند كەسێكی هاوڕێ و گیانیبەگیانیی و یەكگرتوو بووین خۆشی هەموو وجودمانی داگیركردبوو. وێڕای ئەوەى هەموومان خاوەن پێگە و ماڵ و حاڵ و ژیانێكی خۆشگوزەران بووین، بڕیارماندا شۆڕش بەرپا بكەین و دەسەڵات بەدەستەوە بگرین و خۆمان لەساحەكەشدا هەر خۆمان هەموو شتێك بین! ئامادەكارییمان بۆ هەموو لایەنەكانی ئیشەكە كرد. نەخشەى تەواوی شۆڕشمان كێشا، ڕێگاچارەى هەموو كێشەكانمان خستە سەركاغەز، ئیش و بەرپرسیارێتیی هەر یەكێك لە ڕەفیقەكانمان دیاریكرد، ئاگامان لە بچووكترین كێشەش هەبوو. بەیەقینێكی زۆرەوە دەتوانم بڵێم لەسەرتاسەری مێژوودا و لەنێوان هەموو ئەو نەتەوانەى شۆڕشیان بەرپاكردووە، شۆڕشی هیچ یەكێك لەو نەتەوانە وەك شۆڕشەكەى ئێمە حساب و كتابی بۆ نەكرابوو و لەهەڵە بەدوور نەگیرابوو.\nئێمە تەنها هەڵەیەكی چكۆلەمان كردبوو، ئەویش ڕۆژی بەرپاكردنی شۆڕشەكە بوو! ئەگەر سەیری ڕۆژژمێرمان بكردایە یان گوێمان لە ڕاپۆرتی كەشناسیی ڕادیۆ بگرتالیە، ڕۆژی یەكەمی زستانمان بۆ بەرپاكردنی شۆڕش هەڵنەدەبژارد كە بەردەوام لەو ڕۆژەدا گومانی بارینی بەفر و باران دەكرێت و ئەم كارەساتەش هاتە پێشەوە. بەئەندازەیەك مێشكی هاوڕێیان ئاڵۆز ببوو كە تەنانەت تەلەفونێكیش چییە بۆ بەڕێوەبەریی كەشناسیی نەكرا بۆ ئەوەى لە هەلومەرجی ئاووهەوا ئاگادار بین. نازانم ئاگادارن یان نا، لە شارەكەماندا لەگەڵ بارینی چەند دەقەیەك بەفر و باراندا، هەموو كارەكان دەوەستن، پەڕینەوە و هاتوچۆ دەبڕدرێت، ئاو و كارەبا دەپچڕێت، قیتار و سەیارە لەئیش دەكەون، بەرنامەى ڕادیۆ و تەلەفونەكان تێك و پێك دەچن.\nبەدبەختانە شۆڕشەكەمان هاوكات بوو لەگەڵ ئەم ڕۆژە شومەدا! ئەگەر ئێمە ئەزموونمان لە هەڵگیرساندنی شۆڕشدا هەبووایە و چەند جارێك پرۆڤەمان بكردایە و لەبری ڕۆژی یەكەمی مانگی زستان، حەفتەى ناوەڕاستی هاوینمان هەڵبژاردایە، لە ڕۆژەكانی هاویندا شارەكەمان زۆر كپ و بێدەنگە، زۆرینەى خەڵك دەچنە باخ و كەنارەكانی دەوروبەرەوە، تەنها چەند كارمەندێك و ژمارەیەك كاسپكاری بچووك و ئەوانەى ڕۆژانە خەرجی ژیانیان دەردەهێنن، لە ناو شارەكاندا دەمێننەوە، چونكە ئەم ژمارەیە هیچ ئیشێكیان بەسەر كاروباری خەڵكانی دیكەوە نییە و لەلایەكەوە داگیركردنی دامەزراوە و فەرمانگەكان ئاسانترە، لەبارودۆخێكی بەم ئاوایەدا هەموو كەسێك ئەگەر بۆ كاتبەسەربردنیش بێت دەتوانێت شۆڕش بكات! تێبینیی ئەوە دەكەن ئێمە حساب و كتابی هەموو شتێكمان كردبوو تەنها حسابمان بۆ باران نەكردبوو. هێشتاش هەركاتێك دێتەوە بیرم، ئاهوناڵەم لێبەرز دەبێتەوە. بەخۆم دەڵێم: "ئێمە چەندە ئەحمەق بووین هەلومەرجێكی ئاوەها باشمان لەدەستدا"!\nمنی ملازم (ئەبوحیجاب) لەبەرئەوەى دەنگم باش بوو، لەژێر چاودێریی عەقید ئیبن واڵی بەرپرسی دەستبەسەرداگرتنی ڕادیۆدا بووم. نەڤید حسێن ئەدڵ و ژەنەڕاڵ ئەڵمات زەكی بەڕێككەوتنی سێ كەس لە سەربازان فەرمانیان پێكرابوو چێشتخانەى حوسنی لەززەت داگیربكەن، ڕائید مۆردبان بەڕێككەوتن لەگەڵ چوار كەس لە هاوڕێكانی دەبوو فەرمانگەى پۆستە داگیربكەن.\nدەستبەسەرداگرتنی قەسابخانەكەش بە ئەكیپ ژەنەڕاڵ خەیام سپێردرابوو. بەكورتیی ئێمە پێش ئێمە شوێنە باشەكان و مەكانە پڕ دەرامەتەكانمان لەنێوان خۆماندا دابەشكردبوو. حەمدەڵڵا كور كە پێشتر زابتی ڕوكن چوار بوو و دوو ساڵ پێشتر خانەنشین كرابوو، بوو بە بەرپرسی داگیركردنی زیندان، بۆ ئەوەى ئەگەر شۆڕشەكەمان هەرەسی هێنا و حەبس كراین، لەپێشەوە شوێنی باشمان لە زینداندا بۆ ئامادە بكات. بەدواى چەند كەس و هاوڕێی نزیكدا دەگەڕاین بۆ ئەوەى ڕایانسپێرین دائیرەكانی دیكەش داگیربكەن.\nڕائید شەهاب ئەلجەناب گوتی:\nبۆ ئەو فەرمانگانە داگیربكەین كە بەكەڵكی هیچ شتێك نایەن؟ فەرمانگەى دارایی و شارەوانیی هیچ سودێكیان نییە! دوو مانگ، سێ مانگ، مووچەى كارمەندەكانیان دوادەكەوێت، ئەوسا ئێمە هەموو كاتەكەمان بەفیڕۆ بدەین و خۆمان هیلاك بكەین بۆ داگیركردنیان، ئەرێ لەپای چیدا؟ بۆ خۆشەویستیی كێ؟ فەرمانگەى ئامار هەر باسی مەكە... ناوی ئەمانە هەڵەن.\nهەمووان كۆكبوون تەنها ژەنەڕاڵ ئەڵمات گوتی:\nئەى باشە ئەگەر واز لەم فەرمانگەیە دەهێنن، شۆڕش بۆچی و لەپای چی دەكەن؟\nبەڵام هیچ كەس گرنگی بە قسەكەى نەدا و پێشنیاری ڕائید شەهاب ئەلجەناب بەزۆرینەى دەنگ قبوڵكرا.\nپێش هەر شتێك پێویست بوو سەیری بۆچوونی بەرپرسانی ئەمریكا بكەین دەربارەى شۆڕش. ئەمەمان دەزانی ئەگەر ئەمریكییەكان لەسەر ئەم مەسەلەیە كۆك نەبن هەموو زەحمەتییەكەمان دەبێتە تۆزی بەربا. هەربۆیە ئەنجوومەنێكمان پێكهێنا كە بڕۆنە لای سەفیری ئەمریكا و لارینەبوونی ئەوان بهێنن!\nناوی منیش بەشێك بوو لەو چوار نەفەرەى بۆ ئەم كارە هەڵبژێردران. لەبەر ئەوەى ئینگلیزیم دەزانی، هاوڕێیان منیان وەك قسەكەر دیاریكرد و بڕیاردرا من بەنوێنەرایەتیی ئەنجوومەن لەگەڵ سەفیردا قسە بكەم.\nكاتێك چووینە نێو سەفارەتی ئەمریكاوە، بینیمان پێنج شەش كەسێكی دیكەش بیریان لەوەكردۆتەوە شۆڕش بكەن. بەڕێز سەفیر بە ڕوویەكی خۆشەوە پێشوازیی لێكردین. من دەستمكرد بەقسەكردن دوای پێشەكییەك، كاتێك ویستم ئەسڵی مەسەلەكە بڵێم، تێگەیشتم وشەى شۆڕشم بە ئینگلیزیی لەبیر چووە.\n"ئەى هاوار، چی بكەین!" سەفیر بەدەمێكی كراوەوە چاوەڕوان بوو ببینێت مەبەستمان لەم سەردانە چییە و من تێماو و سەرگەردان لەنێو مێشكمدا بەدوای وشەى شۆڕشدا دەگەڕام! هەرچەند زەختم لەخۆم كرد، وشەى شۆڕشم بیرنەكەوتەوە، لە هاوڕێكانمم پرسی، هیچ یەكێكیان ئەلفوبێی ئەجنەبیان نەدەزانیی چ بگات بەوەى وشەى شۆڕش بزانن. دەستم لەنێو بۆشاییدا خولاندەوە و بە تیلەى چاو و ئەبرۆ دەمویست لە بەڕێز سەفیر بگەیەنم ئەمشەو دەمانەوێت شۆڕش بەرپا بكەین. بەڕێز سەفیر لەیەكەم بابەت بەهەڵە تێگەیشت و بەگومانی ئەوەى سوكایەتیی پێدەكەین زۆر تووڕە بوو، بەڵام بەهەزاران خۆخواردنەوە و خۆخولاندنەوە تێمانگەیاند مەبەستێكی خراپمان نییە و دواجاریش ئەسڵی مەسەلەكەمان تێگەیاند و داوای بۆچوونی ئەومانكرد!\nئەگەر سەركەوتوو بوون پشتیوانتان دەبین و پشتتان دەگرین، ئەگەر شكستان هێنا ئێمە ناچارین پشتیوانیی لە حكومەتی ئێستا بكەین.\nدوای ئەوەى قەول و قەرارمان تەواو بوو هاتینە دەرەوەى سەفارەت و ڕاستەوخۆ دەستمان بە كارەكەمان كرد. دەستەكەمان بێ ئەوەى ڕووبەڕووی هیچ بەرەنگارییەك ببێتەوە، دەستی بەسەر ستۆدیۆی ڕادیۆدا گرت. بڕیاری ئەوەمان دابوو دوای داگیركردنی ڕادیۆ كارەكان ئامادە بكەین بۆ ئەوەى هاوڕێكانی دیكەشمان وەزیفەكانیان بەجێبگەیەنن و هەواڵی دەستپێكردنی شۆڕش لەڕادیۆ بڵاوبووەوە. دە دەقە تێپەڕی هیچ هەواڵێكی هاوڕێیانمان نەبیست، نیو سەعات، سەعاتێك، دوو سەعاتیش تێپەڕی هەر هیچ خەبەرێك نەبوو.\nنیگەران بووین، بە بەڕێز عەقید ئیبن واڵم گوت:\nدواجار هاوڕێكانمانیان گرت و دواجار دێنە گیانی ئێمەش\nبەڕێز عەقید كە وەك داربی دەلەرزی، وەڵامی دایەوە:\nئەگەر هێزەكانی دەوڵەت بێن و لێمان بپرسن لێرە چی دەكەین، چییان پێ بڵێین؟\nڕاست دەڵێیت قوربان، ئێمە هیچ بیرێكمان لەم كێشەیە نەكردبووەوە.\nبەڕێز عەقید گوتی:\nڕێگاچارەیەكم بەمێشكدا هات.\nئەگەر كەسێك هات دەستدەكەین بە مارش و سرود خوێندن.\nقوربان من هیچ جۆرە مۆسیقایەك نازانم.\nخۆ منیش نایزانم. ئەگەر كەسێك هات دەبێت واخۆمان دەربخەین كە خەریكی ژەنینی مۆسیقاین.\nلەناو ژوورەكاندا گەڕاین. شەیپورێك و كەمانچەیەك و جاز و چەند ئامێرێكی مۆسیقامان پەیاكرد كە ناوەكانیمان نەدەزانی. یەكێك لە سەربازەكان بەباشی شەیپوری لێدەدا و فێری ئەوانیدیكەشی دەكرد.\nبە عەقیدم گوت:\nقوربان تەشریف بێنن سەیركەن هاوڕێیان خەریكن چی دەكەن؟ بۆچی هیچ خەبەرێكیان نییە؟\nعەقید وەك ئەوەى چاوەڕوانیی ئەم پێشنیارە بووبێت، وەك هەورەبروسكە ڕۆیشتە دەرەوەى ستۆدیۆوە، ئیتر هیچ خەبەرێكی نەما، ڕۆیشت و نەگەڕایەوە. دوو سەعاتی دیكەش تێپەڕی، كاتێك بینیم هیچ خەبەرێك لە سەروسەكوتی عەقید نەبوو، یەكێك لە سەربازەكانم نارد بچێت هەواڵ بهێنێت. ئەویش ڕۆیشت و نەگەڕایەوە. وردە وردە ترس و تۆقین دایدەگرتم.\nبەخۆمم گوت: نەكا كارەكە تێكچووبێت و ئێمە لێرەدا بەبێ هەموو شتێك دانیشتووین و لەهیچ و خۆڕایی سەرمان بەدارەوە بكرێت؟ باشتر لە هەموو شتێك ئەوەیە زووتر بڕوم زانیاریی بەحكومەت بدەم ژمارەیەك كەس دەیانەوێت شۆڕش بكەن.\nلەبیركردنەوەدا بووم عەریف هات و گوتی:\nبەڕێز نەقیب ئەوانەى ڕۆیشتن و نەگەڕانەوە نیشانەى ئەوەیە واباشترە پایەبەرز مایكرۆفۆنەكە بكەیتەوە و بەخەڵك بڵێیت شۆڕش بەرپاكراوە و نابێت هیچ كەسێك بیر لە بەرەنگاربوونەوە بكاتەوە!\nعەریف! ڕاگەیاندنی ئەم قسەیە لە ڕادیۆدا زۆر ئاسانە، بەڵام بیری لێبكەرەوە ئەگەر هاوڕێكانمانیان دەستگیر كردبێت، ڕاگەیاندنی ئەم هەواڵە لە ڕادیۆدا چەندە پێكەنیناوییە.\nعەریف ڕازی بوو و گوتی:\nڕاست دەكەن، ئێوە لەسەرحەقن!\nباكەمێكی دیكەش ئارام بگرین، ئەگەر هیچ هەواڵێك نەبوو بەجۆرێك پەیوەندیی دەكەن. شتێكی وەها تێنەپەڕی كارەبا بڕا، خێرا ڕامانكردە كۆڵانەكە هیچ جۆرە ڕووناكییەك لەشاردا بەدی نەدەكرا، نە سەیارە و نە ئامرازی گواستنەوە.\nبەپێ چوومە ناو باڵەخانەى ناوەندیی شۆڕشەوە. عەقید ئەبولفەتح حان لەوێ بوو، پرسیم:\nبەڕێز عەقید چی هەیە؟\nئەگەر من دەمزانی شۆڕش بەم ئاسانییە هەر ئەوكاتەى ملازم بووم شۆڕشم دەكرد و بەجارێك دەبوومە فەریفی یەكەم!\nئێستا ئەمشەو چیتان كردووە؟\nوەڵامی دایەوە: هەموویانمان دەستگیركرد!\nچ كەسانێكتان دەستگیركردن؟\nبەرەیەكی دیكەش جگە لە ئێمە دەیانویست ئەمشەو شۆڕش بكەن، پێش ئەوەى دەوڵەت ئاگادار بێتەوە ئێمە تێگەیشتین و هەموویانمان دەستگیركرد. زۆری نەبرد هەواڵیان هێنا لەو شەوەدا چوار گروپی دیكەش ویستوویانە شۆڕش بكەن.\nئێوە كە كارەكانتان تەواو كردووە ئەى بۆچی بەئێمەتان نەگوت لەڕێگای ڕادیۆوە شتەكە ڕابگەیەنین بەرای گشتیی؟\nعەقید وەڵامی دایەوە:\nهیچ ئامرازێكمان لەبەردەستدا نەبوو پێتان ڕابگەیەنین.\nئێوە نەدەبوو خەتی تەلەفون بپچڕێنن!\nئێمە نەمانپچڕاند، عەسر چەند دڵۆپە بارانێك باریوە و خەتەكانی پچڕاندووە!\nباشە، كەسێكتان بەسەیارە ناردبا بۆ گەیاندنی خەبەرەكە.\nئەى نابینی باران باریوە، شەقامەكان چۆن شڵۆقن، لەنێو ئەم قوڕ و لیتەیەدا سەیارە چۆن بڕوات؟\nباشە چی بكەین؟ چۆن خەبەر بە میللەت بدەین ئێمە شۆڕشمان كردووە؟\nعەقید شانی جوڵاند و وەڵامی دایەوە:\nمن چی بزانم، تۆ بەرپرسی پڕوپاگەندەى، بۆ لەمن دەپرسی؟ هەموو كەسێك دەبێت ئیشی خۆى بكات.\nگەڕامەوە ستۆدیۆ... بۆ ئەوەى لەڕێگای ڕادیۆوە ئەم خەبەرە خۆشە بە ڕای گشتیی بگەیەنم. لەڕێگا ڕائید خێڕوڵڵام بینی. ئەو بەدبەختە بۆ ئەوەى بتوانێت لەنێو قوڕ و لیتەى كۆڵانەكە بڕوات پۆتینەكانی بەدەستییەوە بوو و بەهانكەهانكەوە دەڕۆیشت.\nكە ئێمەى بینی گوتی:\nتخوا ببینە كەوتینە چ ڕۆژێكەوە.\nتۆ بەرپرسی كام بەشی؟\nبە پێكەنینەوە وەڵامی دایەوە:\nمن بەرپرسی داگیركردنی بانك بووم، بەڵام كاتێك گەیشتم بینیم سندوقی بانك بەتاڵە و فلسێكی تێدا نییە، بینیم بەكەڵكی چیدێ ئەگەر ئەوێ داگیر بكەم. بۆیە ڕۆیشتم فەرمانگەى عەقارات داگیر بكەم! لەوێش هیچ نەبوو... دەمەوێت بڕۆم نووسینگەى گشتیی بزانم لەوێ چ باسە.\nڕائید بەناڵەناڵەوە ڕۆیشت و منیش بەلایەلایەوە بەرەو وێستگەى ڕادیۆ ڕێگام گرتە بەر. عەریفێك كە بەرپرسی پاراستنی ڕادیۆ بوو، نازانم بەهۆى تەنهاییەوە تاقەتی چووە و یان خەو بردوویەتییەوە بەبێ ئەوەى دەرگاكان دابخات ستۆدیۆی بەجێهێشتبوو و ڕۆیشتبوو. دەزگاكانم داگیرساند و مایكرۆفۆنم بەدەستەوە گرت و بەدەنگی بەرز هاوارمكرد لەكاتێكدا هەوڵمدەدا شادتر و بەلەرەلەرتر بێت، دەستمكرد بەقسەكردن:\n"هاونیشتمانیانی بەڕێز! ئەى میللەتی قارەمان! بە هیممەتی كۆمەڵێك لە ئەفسەرانی ئازا و دلێر و خەڵكی ڕۆشنبیری نیشتمانەكەمان وڵات لەدەستی گروپێكی چەتە و تاڵانچی ڕزگاركرا كە سەرچاوەكانی ئێوەیان ئەنفال دەكرد".\nبە گوڕوتینێكی زۆرەوە سەرقاڵی هاواركردن و بانگەشەكردن بووم عەقید خێڕوڵا هاتە ژوورەوە و گوتی:\nبێ هۆ خۆت هیلاك مەكە، ئەى نابینی باران دەبارێت، دەزگاكان تێكچوون و دەنگ بڵاو نابێتەوە.\nئەى چی بكەین؟ چۆن خەبەرەكە بەخەڵك بگەیەنین كە شۆڕشمان كردووە؟ ناتوانین نامە بۆ تاكە تاكەى هاونیشتمانیانمان بنووسین و بڵێین ئێمە شۆڕشمان كردووە!\nعەقید خێڕوڵڵا گوتی:\nهێشتا تەلەفون باشترە... سەیركە ئەگەر تەلەفونەكەى تۆ ئیش دەكات بە ڕەفیقان بڵێ ئەوانیدیكەش تەلەفون بكەن.\nژمارەى یەكێك لە ڕەفیقانم لێدا. دەنگێكی خەواڵوو گوتی:\nگوتم: ئێرە كۆمیتەى شۆڕشە!\nچی؟ چ كۆمیتەیەك؟\nئێمە شۆڕشمان كرد!\nپیاوە خەواڵووەكە وەڵامی دایەوە:\nخوا جەزای خێرتان باتەوە. بژین. زۆر دەمێك بوو چاوەڕوانی بیستنی ئەم هەواڵە بووم. بەڕێز ناوت چییە؟\nمن ملازم ئەبولحیجابم. شۆڕش بەباشی كراوە. تكا دەكەم خەبەرەكە بگەیەنە بە ئەوانیدیكەش!\nكابرای خەواڵوو گوتی:\nئەو شوێنە كوێیە؟\nئێرە وێستگەى ڕادیۆیە.\nبەڕێز تۆ كێیت؟\nكابرای خەواڵوو وەڵامی دایەوە:\nمن سەرۆكی شارەوانیم. هەر ئێستا دێم حاڵیت دەكەم كودەتا كردن چ چێژێكی هەیە.\nبەجۆرێك ڕاچڵەكیم كە تەلەفونەكە لەدەستم كەوت و ئەگەر عەقید خێڕوڵڵا لەوێ نەبووایە دەبوورامەوە و بەر زەوی دەكەوتم!\nوەڵامم دایەوە: زوو بە با بڕۆین ئێستا دێن دەمانگرن.\nئاخر كێ بوو؟ چی ڕوویدا؟\nگوتم: تەلەفون تەشویشی كەوتۆتە سەر. لەبری هاوڕێكەم، تەلەفونم بۆ سەرۆكی شارەوانیی كرد!\nعەقید لە بیستنی ئەم بابەتەدا بەئاشكرا پێكانی كەوتنە لەرزین. ژێرباڵی گرتم و ڕۆیشتینە دەرەوە تا بەرەبەیان لەو نزیكانە لەژێر پردێكدا خۆمان حەشاردا.\nبەرەبەیان ڕۆیشتینە سەر ئیشەكانمان. زۆری نەبرد سەرۆكی فەرمانگە منی بۆ ژورەكەى بانگكرد و گوتی:\nهەواڵێك لە دەزگای زانیارییەوە هاتووە ئەگەر دوێنێ شەو باران نەباریبایە، ژمارەیەك كەس شۆڕشیان دەكرد و دەسەڵاتیان بەدەستەوە دەگرت.\nقوربان فەرمان دەربكەن بەزوویی شۆڕشگێڕان بووەستێنین.\nسەرۆك وەڵامی دایەوە:\nنەخێر... ڕاست نییە... نابێت بەسەر خۆمانیدا بهێنین... بێڵن با شۆڕش بكەن و ئێمە لەم بەڵایانە ڕزگار بكەن. تەنها شتێك هەیە تەیارە ئامادە بكە، پاسپۆرتەكانیش ئامادە بكە، پارەیەكی باشیش بۆ ئەوەى ئەگەر كەسێك شۆڕشی كرد، ئێمە زووتر هەڵبێین.\nلەو ڕۆژەوە پێنج ساڵ تێدەپەڕێت. میللەتی باشی ئێمە هێشتا خەبەریان لەوە نییە پێنج ساڵ پێش ئێستا بڕیار بوو ئەم دەوڵەتە هەڵبگەڕێنرێتەوە، حەیف و مخابن باران باری و كارەكەمانی تێكدا.\nئێمە هێشتاش پەشیمان نین، بڕیارمان داوە لە هەلێكی گونجاودا شۆڕش بەرپا بكەین، بەڵام ئەمجارە هەڵەكانی ڕابردوومان دووبارە ناكەینەوە.\nیەكەم لە ڕۆژەكانی هاویندا كودەتا دەكەین، دووەم لەپێشەوە هەواڵ بە سەرۆك و بەرپرسە باڵاكان دەگەیەنین زووتر ئامراز و كەرەستەكانی فیرار و ڕاكردنیان ئامادە بكەن.\nکودەتا - عەزیز نەسین\nوەرگێڕانی : پێشرەو محمدە\nلێرە دانراوە لەبەرواری : ١٩/٧/٢٠١٦\nیادگارییم لەگەڵ پشیلە بۆرەکە\nبڵاوکردنەوە :7/05/2016 ماوەی خوێندنەوە:\nدەمەو بەیان بوو لە هاوینێکی ساڵ ، وەکو باوە هاوینان گەرمە لەگەڵ ئەوەش دا دەمەو بەیانییەکەی زۆر فێنک وخۆشە خەڵکی پێشتر لە دەرەوە و ناو حەوشە و سەر بانەکان نانی بەیانین دەخوارد لەپاڵ دیوار و ژێر سێبەر\n.باش نایەتە بیرم چەند ڕەنگە زیاتر لە دوازدە پازدە ساڵێک لەمەوبەر بوو\nلە بەروارێکی وەکو ئەوەی پێشتر باسم کرد ، لە ناو حەوشە دانیشتبووین کەشێکی فێنک و خۆشی هەبوو\nسەرقاڵی خواردنی نانی بەیانی بووین لەگەڵ داپیر و پورم\nلە پڕ لە سەربانەوە و لە ستارەکەوە پشیلەیەک کەوتە خوارەوە بەر شان و ملی من و پورم کەوت\nخواردن و کاسە و شتەکانیش بە جارێک تێکەڵ یەکتر بوون لە چەند چرکەیەک هەموو شتێک گۆڕا\nبەڕاستی زۆر سەیر بوو وەکو زانراوە پشیلە زانایە لە سەرکەوتن و ڕۆیشتن بە سەر دیوارەکان\nنازانم بۆ ئەو جارە لە شانسی ئێمە کەوتە خوارەوە\nپشیلە بۆرە لەگەڵ کەوتە خوارەوەی و بەرکەوتنی لەگەڵ ئێمە ئیتر بەجارێک لەبەرچاو وون بوو\nکە شتەکان تێکەڵ ببون بیرمە گیانم ببو بە ماستەوە\nچووین دەست و دەم و چاومان بشۆین ، شتێکی سەیرتر ڕوویدا\nلەو دەمە بەیانیە بەڕاستی شتی سەیر ڕوویدا\nلە ژێر بەرمیلی ئاوەکەوە جرجێک دەرکەوت ، جا ئەمەش بووە باسێکی تر بۆمان\nلە ژێر بەرمیلە ئاوەکە و ئەو بەرمیلە نەوتە کەمێک لەو لاترەوە بوو\nیاری چاوشارکێنی لەگەڵ دەکردین ، تا دواجار کوشتمان بە یارمەتی چەند منداڵیکی تری کۆڵانەکە\nئەمەش بەسەرهاتی من و پشیلە ، وە جرجە بۆرەش کە بە لەناوچوونی ئەو شتەکە کۆتایی هات\nئەوکات ڕەنگە تەمەنم دە دوازدە ساڵێک بووبێت\nئەو سا وامان دانا کە پشیلەکە ،پشیلەی ماڵە مەسیحیەکەی پشتەوە بوو کە پشیلەیان هەبوو\nتۆ بڵێی ئەو پشیلەیە ئێستا مابێت، ...کەس نازانێ\nئێستا کە ئەم یادگارییەم نوسیوە


ئه‌م زاراوه‌یه مانای په‌یوه‌ست بوونه به كۆمه‌ڵێك (پره‌نسیب، بنه‌ما، رێسا) و ئه‌و یاسایانه‌ی كار له‌سه‌ر رێره‌وی په‌یوه‌ندییه نێو ده‌وڵه‌تیه‌كان ده‌كه‌ن له رێگه‌ی ده‌سته‌یه‌كی نه‌ته‌وه یه‌كگرتووه‌كان و ئه‌و ده‌سته‌یه‌ی راسپێردراوه به وه‌دیهێنانی ئاشتی و ئاسایشی جیهانی، له‌سه‌روی هه‌مووشیانه‌وه ئه‌نجومه‌نی ئاسایشی نێو ده‌وڵه‌تی..\nشه‌رعیه‌ت سیفه‌تی هه‌ر سیسته‌مێكه كه دامه‌زراوه له‌سه‌ر له‌نگه‌رگرتنه یاسایی یاخود ئه‌خلاقیه‌كان، كۆمه‌ڵێكی دیاریكراو یان زۆربه‌ی ئه‌ندامه‌كانی رێك ده‌كه‌ون له‌سه‌ر ئه‌و بنه‌مایانه‌ی كه ویژدان و دادگه‌ری له رێكخستنی هه‌ڵس و كه‌وت له‌ته‌ك یه‌كتری و پاراستنی سنورو مافه‌كانی هه‌ریه‌كێكیان ده‌ستبه‌ر بكات.\nشه‌رعیه‌تی نێو ده‌وڵه‌تی، ئه‌وه‌ی ئێستا له ئارادایه، بنه‌مایه‌كه‌ی رێككه‌وتنه (توافقی) و گونجانه له‌گه‌ڵ یاسا نێوده‌وڵه‌تیه‌كان، له په‌یماننامه‌و رێككه‌وتنه نێو ده‌وڵه‌تیه‌كان گوزارشتی لێ ده‌كرێت، و ده‌وڵه‌ته‌كان پشتی پی ده‌به‌ستن و له‌سه‌ری رێككه‌وتون و په‌یوه‌ستن به جێبه‌جێكردنیه‌وه‌و به‌وه‌ی ده‌وڵه‌ت قسه‌كه‌ری سه‌ره‌كیه له یاسای نێو ده‌وڵه‌تی گشتی دا..\nهه‌ندێ دانه‌رو شیكه‌ره‌وه یاسایی و زانستیه سیاسیه‌كان ڕارا نین له‌وه‌ی ئه‌سڵی شه‌رعیه‌تی نێو ده‌وڵه‌تی په‌یوه‌یسته به بوونی هێزه‌وه، به‌وه‌ی له شه‌رعیه‌تدا زۆربه‌ی كات به‌هێزه‌كان ده‌یانه‌وێ هێزه‌كانیان شێوه‌یه‌كی یاسایی یان ئه‌خلاقی پێ ببه‌خشن. بۆ نموونه ئه‌و شه‌رعیه‌ته نێوده‌وڵه‌تیه‌ی كه له جه‌نگی جیهانی دووه‌مه‌وه ده‌رچوو، سه‌ركه‌وتنی ئه‌و هێزانه و قه‌له‌مڕه‌وییان بو له‌سه‌ر دیمه‌نی نێوده‌وڵه‌تی و جیهانی..\nجیهان جه‌نگی زۆری به‌خۆیه‌وه بینیوه، دووان له‌و جه‌نگانه وێنه‌یه‌كی جیهانییان وه‌رگرت، له نیوه‌ی یه‌كه‌می سه‌ده‌ی بیست، و شوێنه‌واری ماڵوێرانكارییان به‌جێهێشت له‌سه‌ر ئاستی مرۆڤی و ماددی.. له ژێر رۆشنایی ئه‌وه‌دا، گه‌ڕانێكی حه‌تمی سه‌ری هه‌ڵدا بۆ دۆزینه‌وه‌ی میكانیزمی نێو ده‌وڵه‌تی بۆ ده‌سته‌به‌ركردنی ئاشتی به‌رده‌وام دانانی میكانیزمی گونجاو بۆ رێگرتن له دووباره بوونه‌وه‌ی ماڵوێرانی جه‌نگی گشتی..\nپاش جه‌نگی جیهانی دووه‌م (1939-1945) سیسته‌مێكی نێوده‌وڵه‌تی نوێ سه‌ری هه‌ڵدا كه ده‌وڵه‌ته براوه‌كان داینڕشتبوو (ده‌وڵه‌تانی هاوپه‌یمان)، له سۆنگه‌ی پێویستیی پاراستنی ئاشتی نێو ده‌وڵه‌تی و دانانی چاره‌یه‌ك بۆ جیاوازی نێوان ئه‌و دوو بلۆكه‌ی كه له ئه‌نجامی دیمه‌نی نوێی جیهانیه‌وه خۆیان سه‌پاندبوو، ئه‌وانیش بلۆكی رۆژئاوا به‌سه‌رۆكایه‌تی وڵاته یه‌كگرتووه‌كانی ئه‌مه‌ریكاو بلۆكی رۆژهه‌ڵات به‌سه‌رۆكایه‌تی یه‌كێتی سۆڤیه‌تی جاران..\nدیاره پیشبڕكێ بۆ سه‌ركردایه‌تی كردنی جیهان و جیاوازی ئایدۆلۆجی قوڵ له‌نێوان هه‌ردوو به‌ره‌كه‌دا پێده‌چوو جه‌نگێكی تر بهێنێته كایه‌وه، پێشكه‌وتنی ته‌كنه‌لۆجی و زانستی و شوێنه‌واره كاولكاریه‌كانی ئه‌وه‌ی دووپات ده‌كرده‌وه كه جه‌نگێكی نوێ وێرانكه‌ر ده‌بێت به تایبه‌ت له‌گه‌ڵ پێشكه‌وتنی ته‌كنیكی ئه‌تۆمی ..\nبریاری هێزه گه‌وره‌كان له‌سه‌ر دانانی كۆمه‌ڵه یاسا و په‌یكه‌رێك جێگیر بوو بۆ پاراستنی ئاشتی كه شه‌رعیه‌تی نێوده‌وڵه‌تی له‌سه‌ر هه‌ڵچنرا و وڵاتانی تر به كۆمه‌ڵێك په‌یماننامه‌وه گرێدران له‌سه‌ر رۆشنایی واقعی نێو ده‌وڵه‌تی نوێ كه تیایدا ده‌وڵه‌تی نیشتمانی سه‌ری هه‌ڵدا به‌وه‌ی یه‌كه‌یه‌كی بنچینه‌ییه له سیسته‌می نێو ده‌وڵه‌تیدا.\nشه‌رعیه‌تی نێو ده‌وڵه‌تی پشت به ده‌سته‌كانی سیسته‌می نێو ده‌وڵه‌تی ده‌به‌ستێت بۆ جێبه‌جێكردنی بریاره‌كانی و به‌رجه‌سته‌كردنی هه‌ڵوێسته‌كانی له‌و كێشانه‌ی ده‌خرێته به‌ر ده‌ست كۆمه‌ڵگه‌ی نێو ده‌وڵه‌تی، چوارچێوه‌ی رێكخستنه گرنگه‌كه‌شی نه‌ته‌وه یه‌كگرتووه‌كان و ئه‌نجومه‌نی ئاسایشه كه بڕیاره‌كان ده‌رده‌كات و گوزارشته له هه‌ڵوێستی كۆمه‌ڵگه‌ی نێو ده‌وڵه‌تی، به‌ڵام سنوری ده‌ست تێوه‌ردانی كۆمه‌ڵگه‌ی نێو ده‌وڵه‌تی به به‌كارهێنانی هێز بۆ سه‌پاندنی بڕیاره‌كانی سنوورداره به ناوه‌ڕۆكی (به‌ندی حه‌وته‌م له به‌یاننامه‌ی نه‌ته‌وه یه‌كگرتووه‌كان) رێكخستنی به‌كارهێنانی هێزی چه‌كدار رێكده‌خات له ژێر په‌رده‌ی شه‌رعیه‌تی نێو ده‌وڵه‌تی..\nبڕیاره‌كانی ئه‌نجومه‌نی ئاسایش جێبه‌جێناكرێت ئه‌گه‌ر نۆ ده‌نگ له پازده ده‌نگی ئه‌ندامه‌كانی ئه‌نجومه‌ن به ده‌ست نه‌هێنێت، مه‌رجی تریش ئه‌وه‌یه نابێ هیچ ئه‌ندامێكی به‌رده‌وامی ئه‌نجومه‌ن دژی بوه‌ستێت.. ئه‌مه‌ش كێشه‌كانی به‌رده‌وام بوونی هێزه سه‌ركه‌وتووه‌كان له‌جه‌نگ تۆخ ده‌كاته‌وه له كێشانی وێنه‌ی واقیع و چاره‌نوسی كۆمه‌ڵگه‌ی نێو ده‌وڵه‌تی..\nشه‌رعیه‌ت و یاسای نێو ده‌وڵه‌تی:\nیاسای نێو ده‌وڵه‌تی گرنگترین چوارچێوه‌ی یاسایی شه‌رعیه‌تی نێو ده‌وڵه‌تیه، هه‌روه‌ها بنه‌ما یاسایه‌كه‌یه‌تی كه كۆمه‌ڵگه‌ی نێو ده‌وڵه‌تی ملكه‌چ ده‌كات بۆ یاساكان.. لێره‌وه كێشه‌ی رێكنه‌بوونی كۆمه‌لگه‌ی نێو ده‌وڵه‌تی سه‌رهه‌ڵئه‌دات، ئه‌وانه‌ی باكگراوندی ره‌گه‌زی و رۆشنبیری و ئایینی و جیاوازیان هه‌یه تاكو ئاستێكی زۆر قوڵ، پاشان به‌شێكی فراوان له‌و ئه‌نجومه‌نه سته‌میان لێكراوه كه به‌شدار نه‌بوون له ره‌نگڕێژكردنی یاسا نێو ده‌وڵه‌تیه‌كان به‌لایه‌نی كه‌مه‌وه له قۆناغه‌كانی دامه‌زراندنیدا، چونكه زۆربه‌ی ده‌وڵه‌تانی ئه‌و كات دانه‌مه‌زرابوون، به‌ختی ده‌وڵه‌ته لاوه‌كیه‌كانیش له‌و كاته‌دا كه‌متر به‌شدار بوون..\nبه‌مشێوه ده‌بینین زۆربه‌ی پێداویستیه‌كانی یاسای نێو ده‌وڵه‌تی باكگراوندی تاك شارستانیه‌تی هه‌یه، ئه‌ویش شارستانیه‌تی رۆژئاوایه به لقه جیاوازیه‌كانیه‌وه، و بێ ئاگایه له تایبه‌تمه‌ندیه ئه‌خلاقی و ئاینیه‌كانی ده‌وڵه‌تانی تر..\nسه‌ره‌رای ئه‌م ره‌هه‌نده، وا ده‌رده‌كه‌وێ شه‌رعیه‌تی نێوده‌وڵه‌تی خزمه‌تی به‌رنامه‌ی سیاسی زلهێزه‌كان ده‌كات، هه‌ربۆیه گومان له‌وه ناكرێت كه ئه‌م زلهێزانه سیسته‌می نێوده‌وڵه‌تییان دروست كردوه بۆ خزمه‌تكردنی به‌رژه‌وه‌ندییه‌كانیان و قه‌له‌مره‌وییان له‌سه‌ر جیهان له‌گه‌ڵ دانانی رێگای ئاشتی بۆ جیاوازی و به‌رزخوازیه‌كانیان..\nشه‌رعیه‌تی نێودوڵه‌تی نه‌یتوانیوه له ژماره‌یه‌ك كێشه‌ی نێو ده‌وڵه‌تیدا دادپه‌روه‌ر بێت، له‌وانه كێشه‌ی فه‌له‌ستین نمونه‌یه‌كی زیندوه له هه‌ره‌س هێنانی شه‌رعیه‌تی نێو ده‌وڵه‌تی، له هه‌مان كاتدا ئیسرائیل سوودی لی ده‌بینێت به پاڵپشتی وڵاته یه‌كگرتووه‌كانی ئه‌مه‌ریكا و زلهێزه رۆژئاواییه‌كان له‌سه‌ر ئاستی نێو ده‌وڵه‌تی..\nله‌و روونكردنه‌وه‌یه‌ی پێشوودا ویستم سه‌ره‌نجی خوێنه‌ری كورد به شێوه‌یه‌كی زانستی بۆ ئه‌وه رابكێشم، ئایا به پێی ئه‌و زاراوه‌و میكانزیمه جێبه‌جێكردنه‌ی كه زلهێزه‌كان ده‌یانه‌وێ شه‌رعیه‌ت به كێشه‌یه‌ك بده‌ن و رێگا چاره‌ی بۆ بدۆزنه‌وه له نه‌ته‌وه یه‌كگرتوه‌كان و ئه‌نجومه‌نی ئاسایشی نێوده‌وڵه‌تی، كورد ده‌كه‌وێته كوێی ئه‌و شه‌رعیه‌ته‌وه.. ئایا تاكو ئێستا و له مێژووی هاوچه‌رخدا جگه له بڕیاری (688)ی ساڵی 1991 نه‌بێت كه بڕیاری دژه فڕینی ده‌ركرد بۆ پاراستنی خه‌ڵكی باشوری كوردستان، چ بڕیارێك له‌و رێكخراوه نێو ده‌وڵه‌تیه‌وه ده‌رچووه تا كێشه‌ی كورد به‌ره‌و پیش به‌رێت، ئایا ئێستا هه‌ست به‌وه ده‌كرێت پاڵپشتی كردنی كورد له ده‌ركردنی حكومه‌تی عێراق له ژێر به‌ندی (7) چ ماڵوێرانیه‌ك و بێ دیراسه‌كردنیك بوه كه كورد رازی بوه له‌سه‌ری، چونكه به‌لای كه‌مه‌وه له 16ی ئۆكتۆبه‌ر ده‌توانرا سوود له‌و به‌نده وه‌ربگێرێت بۆ رێگه گرتن له هێرشی دوژمندارانه‌ی حكومه‌تی ناوه‌ند دژ به خه‌ڵكی كه‌ركوك و باشوری كوردستان به گشتی، هه‌ر بۆ زانیاری ئه‌گه‌ر هاتباو بڕیاری (688) نه‌بوایه، ئه‌و كات حكومه‌تی ناوه‌ند تاوه‌كو سنوره نێو ده‌وڵه‌تی ئیقلیمیه‌كان ده‌هات و باشور وه‌كو كیان بونی نه‌ده‌ما...\nئه‌وه‌ی گرنگه، خوێنه‌واره‌كانی سه‌ركردایه‌تی سیاسی كورد، ده‌بێ به‌به‌رنامه‌ی بیرلێكراوه هه‌وڵ بده‌ن هه‌نگاو به‌هه‌نگاو كێشه‌كانی كورد له‌گه‌ڵ شه‌رعیه‌تی نێو ده‌وڵه‌تی، روونتر له‌گه‌ڵ به‌رژه‌وه‌ندییه‌كانی ئه‌و زلهێزانه بگونجێنرێت، ئه‌مه‌ش كارێكی ئاسته‌م نیه‌و كورد كارتی سیاسی و ئابوری به ده‌سته‌وه‌یه تا به‌و ئاراسته‌یه كار بكات.. به پێچه‌وانه‌وه چه‌ندین ساڵی تر، كورد له‌م خولگه‌یه‌ی ئێستایدا ده‌خولێته‌وه‌و وڵاتانی ده‌وروبه‌ریش زیاتر هه‌وڵی بچووككردنه‌وه‌ی ده‌ده‌ن...\nبه‌كورتی، كێشه‌ی كورد له رۆژهه‌ڵاتی ناوه‌ڕاست هیچ شه‌رعیه‌تێكی نێو ده‌وڵه‌تی نییه‌و بچووكراوه‌ته‌وه بۆ كێشه‌یه‌كی لۆكالی له‌گه‌ڵ ئه‌و وڵاتانه‌ی كوردستان له نێوانیاندا دابه‌ش كراوه‌و ئه‌و وڵاتانه‌ش سه‌رجه‌م ئامرازه‌كان له‌گه‌ڵ وڵاتانی ئه‌ندام له نه‌ته‌وه یه‌كگرتوه‌كان به‌كار ده‌هێنن بۆ بچوككردنه‌وه‌ی كێشه‌ی كورد، كه تاكه نه‌ته‌وه‌یه له رۆژهه‌ڵاتی ناوه‌ڕاستدا نه‌هێڵراوه به‌ره‌و پێش چوون به‌خۆوه ببینێ، ئه‌مه‌ش چه‌ندێ وڵاتانی داگیركه‌ری لێ به‌رپرسیاره چه‌ندین جار ئه‌وه‌نده به‌رپرسان و ئه‌وانه به‌رپرسن كه خۆیان به‌سه‌ر خه‌ڵكی كوردستاندا سه‌پاندوه‌و له ئاستی ناوخۆشدا نه‌یانتوانیوه پره‌نسیبه‌كانی دیموكراتی و پێكه‌وه ژیانی ئاشتیانه‌و ئاوه‌دانی بچه‌سپێنن و روویه‌كی گه‌ش و جوانی سیاسه‌ت پێشانی جیهانی ده‌ره‌وه بده‌ن..


لە هەوڵێکیدا بۆ بەدەستهێنانی سەرکەوتن دوای هەفتەیەکی دژوار، سەرۆک ترامپ سەنگی سەرنجی خۆی خستە سەر بەڵێنێکی سەرەکی سەروەختی هەڵمەتی هەڵبژاردنی کە مەسەلەی باجە ئەو گوتی" کاتی ئەوەیە خزمەتی هاوڵاتیانمان بکەم، بۆ بونیاتنانەوەی وڵاتەکەمان ، هەروەها خەبات لە پێناو ئەمەریکاییە کارکەرەکانمان بکەم ".\nئەم گۆڕانە پاش شکستێکی دیکەی کۆماریەکان لە ئەنجومەنی سینات دێت سەبارەت بە هەڵوەشاندنەوە و جێگرتنەوەی یاسای خزمەتگوزاری ناسراو بە Obama Care ، ئەو کارەی سەرکەوتنێک بە دیموکراتەکان و چەک شومەری سەرۆکی دیموکراتەکان لە سینات دەدات.\nلەم بارەیەوە شومەر دەڵێت " هۆکاری شکستهێنانی ئەم پڕۆژە یاسایە ئەوەیە بە ملیۆنەها ئەمەریکایی لێی ڕازی نەبوون".\nسەرۆک ترامپ و دامەزراوەی کۆماریەکان دووچاری شکستێکی دیکە بوون بەهۆی سەرکەوتنی رۆی مۆر کەسایەتی ئەوپەڕی پارێزەر لە دەنگدانی بەرایی ئەنجومەنی سینات لە ستانی ئەلەباما و ناوبراو دەڵێت " ئێمە بۆ کاتێکی کورت لێرەین لەسەر زەوی و ئەرکی ئێمە لەم ماوە کورتەدا بریتیە لە خزمەتکردنی پەروەردگار".\nبیڵ گاڵستن شیکار دەڵێت ئەم سەرکەوتنەی رۆی مۆر بەڵگەیەکی نوێی دابەشبوونی کۆماریەکانە کە کاریگەری لەسەر سەرۆک ترامپ دەبێت.\nهاوکات جۆن فێری ستراتیژدارێژەری کۆماریەکان دەڵێت وێڕای ئەم شکستەی سەرۆک ترامپ ، بەڵام پێدەچێت پشتیوانکارانی سەرەکی سەرۆک پشتی بەرنەدەن ئەو گوتیشی" لە ڕاستیدا سروشتی تێکدەرانەی سەرۆک ترامپ زۆر بە باشی لەگەڵ بنکە جەماوەریەکەیدا کاریگەری هەبووە کە لە واشنتن زۆر نیگەرانن".\nسەرۆک ترامپ هیواخوازە سەرکەوتنی لە چاکسازی باجدا پیگەی لە هەڵبژاردنەکانی ساڵی داهاتوی کۆنگرێسدا بەهێز بکات.


یادی 48 ساڵه‌ی دامه‌زراندنی یه‌كێتیی نووسه‌رانی كورد ده‌كرێته‌وه\nبه بۆنه‌ی 48 ساڵه‌ی دامه‌زراندنی یه‌كێتیی نووسه‌رانی كورده‌وه، لقی هه‌ولێر بڕیاره به باشترین شێوه یاده‌كه‌ی بكاته‌وه و له‌سه‌ر خزمه‌ته‌كانیان به‌رده‌وام بن.\nیه‌كێتیی نووسه‌رانی كورد كه 48 ساڵ به‌ر له ئێسته دامه‌زراوه، "عه‌بدوڕه‌حمان فه‌رهادی" سه‌رۆكی لقی هه‌ولێری ئه‌م ڕێكخراوه‌یه، ئه‌م لقه‌ی چالاكترین و لق و ڕێكخراوی ڕۆشنبیرییه له كوردستاندا، ماوه‌ی پێنج ساڵه هه‌موو پێنجشه‌مێك ئێواره كۆڕی كولتووری و هونه‌ری و جۆراوجۆری له باره‌گاكه‌ی خۆی بێ گوێدانه هیچ ته‌نگژه‌یه‌ك و به بێ هاوكاری هیچ حزب و لایه‌نێك ئاماده كردووه، بەمەش خزمه‌تێكی زۆری به هاووڵاتییان كردووه.\nبه‌م بۆنه‌یه‌شه‌وه ڕۆژی 10ی شوبات كه دامه‌زراندنی یه‌كێتیی نووسه‌رانی كورد ده‌بێته 48 ساڵ، بڕیاره به رێوڕه‌سمێك یادی بكرێته‌وه، بانگێشتی نووسه‌ران و ڕۆژنامه‌نووسانی كوردستان بكرێت و چه‌ند چالاكییه‌كی تێدا ساز بكرێت.\nبه‌پێی زانیارییه‌كانی "وشه" له‌و یاده‌دا "كاكه‌مه‌م بۆتانی" سه‌رۆكی یه‌كێتیی نووسه‌رانی كورد، مێژووی دامه‌زراندنی یه‌كێتییه‌كه له 48 ساڵی رابردوودا ده‌خاته ڕوو و قۆناغبه‌ندی بۆ كاره‌كانی ده‌كات و خزمه‌ته‌كانی ڕابردووی به بیر خه‌ڵكی ده‌هێنرێته‌وه.


سه‌ركرده شیعه‌كانی عێراق له داواكه‌ی ماكرۆن زۆر توڕه‌ن\n4/12/2017 - 08:50\nسه‌ركرده شیعه‌كانی عێراق ره‌خنه‌ی توندیان ئاراسته‌ی ناوبراو كرد\nدوای ئه‌وه‌ی كه ئیمانوێل ماكرۆن سه‌رۆك كۆماری فه‌ڕه‌نسا له‌كاتی دیدار له‌گه‌ڵ سه‌رۆك وه‌زیرانی هه‌رێمی كوردستان له لێدوانێكدا داوای كرد هێزه‌كانی حه‌شدی شه‌عبی هه‌ڵوه‌شێنرێنه‌وه، سه‌ركرده شیعه‌كانی عێراق ره‌خنه‌ی توندیان ئاراسته‌ی ناوبراو كرد و توڕه‌یی خۆیان ده‌ربڕیی و هه‌روه‌ها ئه‌و لێدوانه به ده‌ستوه‌ردانی فه‌ڕه‌نسا له كاروباری ناوخۆی عێراق وه‌سفده‌كه‌ن.\nهه‌رچه‌نده تا ئێستا حه‌یده‌ر عه‌بادی سه‌رۆك وه‌زیرانی عێراق هه‌ڵوێستی له‌سه‌ر ئه‌و داوایه‌ی ماكرۆن نه‌بووه، به‌ڵام نووری مالیكی ركابه‌ری سیاسی ئه‌و توڕه‌یی خۆی له‌و لێدوانه‌ی ماكرۆن نه‌شاردووه‌ته‌وه و له لاپه‌ڕه‌ی تایبه‌تی فه‌یسبووكی خۆیدا نووسیویه‌تی: ماكرۆن كه داوا ده‌كات دامه‌زراوه‌یه‌كی یاسایی هه‌ڵوه‌شێته‌وه، به‌مكاره‌ی به‌شێوه‌ی چاوه‌ڕواننه‌كراو ده‌ستوه‌ردانی له كاروباری ناوخۆی عێراقدا كردووه.\nهه‌روه‌ها هومام حه‌مودی جێگری سه‌رۆكی په‌رله‌مانی عێراق و هه‌روه‌ها سه‌رۆكی ئه‌نجومه‌نی باڵای ئیسلامیی له‌و به‌یاننامه‌یه‌دا كه بڵاوی كردووه‌ته‌وه، له به‌شێكیدا نووسیویه‌تی: ئه‌گه‌ر حه‌شدی شه‌عبی نه‌بوایه، داعش ئێستا گه‌یشتبووه ناو دڵی پاریس.\nجیا له‌وانه ئه‌حمه‌د ئه‌سه‌دی كه یه‌كێكه له فه‌رمانده‌كانی حه‌شدی شه‌عبی، وتویه‌تی: به هیچ شێوه‌یه‌ك گفتوگۆ سه‌باره‌ت به‌و داوایه قبوڵ ناكرێت، چونكه حه‌شدی شه‌عبی هێزێكی سه‌ره‌كییه بۆ ئاسایشی عێراق.\nشه‌ش كه‌س كێبڕكێ له‌سه‌ر پۆستى سه‌رۆك وه‌زیرانى عێراق ده‌كه‌ن\nبه وێنه.. تاوانێكی قێزه‌ون پارێزگایه‌كی عێراق ده‌هه‌ژێنێ\nئه‌مریكا سزای دوو گرووپی میلیشیاكانی حه‌شدی شه‌عبی ده‌دات\nبه‌ڤیدیۆ.. مه‌رجه‌عیه‌تی نه‌جه‌ف عادل عه‌بدولمه‌هدی بۆ سه‌رۆك وه‌زیرانی عێراق كاندید ده‌كات


بەشداری كردنی دوو ئەستێرەی گەورەی بارسێلۆنا بەرامبەر ڤیاریال لەژێر هەڕەشە دایە – یاریگا سپۆرت\nHome/هه‌واڵه‌كان/گرنگ/بەشداری كردنی دوو ئەستێرەی گەورەی بارسێلۆنا بەرامبەر ڤیاریال لەژێر هەڕەشە دایە\nدوای ئەوەی یانەی بارسێلۆنا جامی شای بەدەستهێنا، ئەمجارە شەڕی بەدەستهێنانی لیگا دەكات، بۆ ئەمەش لە یاری سبەی شەو بەرامبەر خیتافی دوو ئەستیرەی گەورەی یانەكە گەر كارتی زەرد وەربگرن دەكەونە ژێر هەڕەشەی دابڕان لە یاری داهاتوودا.\nبەگوێرەی میدیاكانی كەتەلۆنیا هەردوو یاریزان مێسی و دی یۆنگ خاوەنی 4 كارتی زەردن بۆیە ئەگەر سبەی لە یاری خیتافی بەشداری بكەن و كارتی زەرد وەربگرن ئەوا لە یاری داهاتووی بارسێلۆنا كە زۆر قورسە لەبەرامبەر ڤیاریال ناتوانن یاری بكەن، ئەوەش لە كاتێكدا بەهۆی هەستیاری بارودۆخ لیگا كویمانی ڕاهێنەری بارسێلۆنا نایەوێت لەهیچ لە یارییەكان بێ ئەو دوو یاریزانە یاریبكات بەتایبەتی یارییە بەهێزەكان كە لەدەستدانی خاڵ تێیدا واتای لەدەستدانی لیگا دەبێت.\nجێی ئاماژە پێكردنە، بارسێلۆنا لە ئێستادا بەكۆی 65 خاڵ سێیەمی ڕیزبەندی گرتوە بەڵام یارییەكی كەمتری ئەنجامداوە لە هەردوو یانەی ئاتلەتیكۆ مەدریدی پێشەنگ و خاون 70 خاڵ و ڕیال مەدریدی دووەمی ڕیزبەند كە 67 خاڵی هەیە\nدی یۆنگ مێسی